
      Forord

      
         
            Denne boken baserer seg i stor grad på min masteroppgave med samme tittel, som ble
                  skrevet i 2011 da jeg var tilsatt som vitenskapelig assistent på Institutt for privatrett
                  ved Universitet i Oslo.

            Jeg ønsker å rette en stor takk til instituttet som la til rette for å skrive en masteroppgave
                  om dette temaet. Særlig ønsker jeg å takke professor Kåre Lilleholt, som alltid stilte
                  opp, enten det dreide seg om gjennomlesing av utkast eller diskusjoner om vanskelige
                  problemstillinger. Jeg fikk også verdifull støtte og innspill fra professor Viggo
                  Hagstrøm, som nå dessverre har gått bort.

            Jeg er også takknemlig for at min gode venn Jon Gudbrand Fliflet tok seg tid til møysommelig
                  korrekturlesing under innspurten av masteroppgaven.

            At masteroppgaven nå blir publisert i bokform skyldes blant annet at min arbeidsgiver,
                  advokatfirmaet Wiersholm AS, har gitt meg anledning til å bruke arbeidstiden på å
                  foreta nødvendige endringer og oppdateringer. Jeg ønsker i den sammenheng særlig å
                  takke advokat Olav Fr. Perland, som også leste gjennom utkast til min masteroppgave
                  og kom med gode innspill. Takk også til advokat Wenche Maartmann-Moe, som har gitt
                  nyttige innspill i arbeidet med å publisere masteroppgaven som bok.

            Selv om jeg har fått meget verdifull støtte og innspill fra flere hold, står jeg alene
                  ansvarlig for fremstillingen, herunder for eventuelle feil, mangler eller misforståelser.

            Oslo, 1. juni 2013

            Edvard Horn Welle-Strand

      1

      Innledning

      
         
            Temaet for denne boken er investeringsrådgiveres erstatningsansvar. Boken tar sikte
                  på å redegjøre for når – og på hvilken måte – investeringsrådgivere kan bli erstatningsansvarlige
                  overfor sine kunder. Investeringsrådgivning er en konsesjonsbelagt investeringstjeneste
                  etter verdipapirhandelloven, og defineres som en «… personlig anbefaling til en kunde
                  … om en eller flere transaksjoner i forbindelse med bestemte finansielle instrumenter»,
                  jf. lov om verdipapirhandel av 29. juni 2007 nr. 75 (heretter verdipapirhandelloven
                  eller vphl.) § 2-4 første ledd.[1]

            Når det investeres i kapitalmarkedene, kan investeringsrådgiveren spille en sentral
                  rolle. Det finnes en rekke finansielle instrumenter,[2] og investeringsrådgiverens funksjon er blant annet å gi kunder råd om hvor han bør
                  investere pengene sine.[3] Enhver plassering i finansmarkedene medfører en risiko for tap eller skuffede forventninger
                  som følge av uteblitt avkastning. Til dette kommer at investeringsrådgiveren er underlagt
                  omfattende lovregulering.[4] Kombinasjonen av investeringsrådgiverens rolle ved investeringer i finansmarkedene,
                  risikoen for tap og den omfattende lovreguleringen av investeringsrådgiveres virksomhet,
                  tilsier at spørsmålet om investeringsrådgiverens erstatningsansvar både er praktisk
                  og viktig.[5] Det er blant annet disse faktorene som har foranlediget temaet for denne boken.

            Boken er begrenset til å behandle erstatningsansvaret for investeringsrådgivere. En
                  rekke verdipapirforetak yter også andre investeringstjenester i tillegg til investeringsrådgivning.[6] Det er flere grunner til at ansvaret for investeringsrådgivning behandles løsrevet
                  fra ansvaret for andre investeringstjenester etter vphl. § 2-1 første ledd.

            For det første er dette nødvendig for å unngå et uklart pliktbilde. Det er neppe tvil om at det
                  knytter seg ulike plikter til verdipapirforetakene avhengig av hvilke investeringstjenester
                  de yter.[7] For å analysere hvilket ansvar investeringsrådgivere har, er det nødvendig å se på
                  investeringsrådgivning isolert sett. Ved å isolere analysen på denne måten er det
                  mulig å vurdere hvilke plikter som konkret knytter seg til investeringsrådgiveres
                  virksomhet, og i hvilken grad brudd på disse pliktene medfører erstatningsansvar overfor
                  investeringsrådgivers kunder.[8]

            For det andre har det skjedd en utvikling i retning av flere uavhengige investeringsrådgivere.
                  Bakgrunnen for dette er nok at det har blitt rettet en del kritikk mot verdipapirforetak
                  som i tillegg til å yte investeringsrådgivning, også selger egne produkter eller formidler
                  produkter som gir investeringsrådgiverne høyere fortjeneste.[9]

            For det tredje har en selvstendig analyse av investeringsrådgivers erstatningsansvar betydelig overføringsverdi
                  til verdipapirforetak som også yter andre investeringstjenester ved siden av investeringsrådgivningen.
                  Det er neppe tvil om at verdipapirforetak som yter flere investeringstjenester enn
                  investeringsrådgivning uansett må overholde de krav som stilles til investeringsrådgivere.[10]

            For at investeringsrådgiver skal bli erstatningsansvarlig, må de tre grunnleggende
                  vilkårene for erstatning være oppfylte. Det kreves at det foreligger et ansvarsgrunnlag
                  (se kapittel 2), at kravet til årsakssammenheng er oppfylt og at det er lidt et økonomisk tap i
                  erstatningsrettslig forstand (se kapittel 3). Det faktum at en kunde har lidt tap på en investering, innebærer ikke nødvendigvis
                  at det har oppstått et økonomisk tap i erstatningsrettslig forstand. I de tilfeller
                  da de grunnleggende vilkårene for erstatning er oppfylte, kan kundens krav på erstatning
                  likevel reduseres eller falle helt bort som følge av forhold på kundens side (se kapittel
                  4).

            Innledningsvis er det grunn til å presisere at det er kunden som i utgangspunktet
                  har risikoen for hvordan hans investering utvikler seg. Dette prinsippet om investors egenrisiko har kommet til uttrykk i nylig avsagt høyesterettspraksis, jf.
                  Rt. 2012 s. 355 (Lognvik), jf. Rt. 2012 s. 1926 (Fokus Bank) og Rt. 2013 s. 388 (Røeggen).[11] Investeringsrådgivers erstatningsansvar representerer således et unntak fra utgangspunktet
                  om at det er kunden selv som bærer risikoen for hvordan hans investering utvikler
                  seg.

         

      

   
      2

      Ansvarsgrunnlaget

      2.1 Elementer i ansvarsgrunnlaget

      2.1.1 Innledning

      
         
            Investeringsrådgivers erstatningsansvar er et culpaansvar.[1] Allikevel er det en rekke elementer som særpreger erstatningsansvaret for investeringsrådgivere.
                  Disse elementene er gjenstand for behandling i avsnittet her.

            Culpaansvaret preges blant annet av at det er tale om et profesjonsansvar for investeringsrådgivere
                  (se avsnitt 2.1.2). Selv om investeringsrådgiveren er personlig ansvarlig, er det vanligvis investeringsrådgiverens
                  arbeidsgiver – verdipapirforetaket som har konsesjon til å yte investeringsrådgivning
                  – som bærer erstatningsansvaret, jf. lov om skadeserstatning av 13. juni 1969 nr. 26
                  (skadeserstatningsloven eller skl.) § 2-1 (se avsnitt 2.1.3).[2]

            For profesjonsansvarets del har spørsmålet om det er handlet uaktsomt i hovedsak vært
                  reist som et spørsmål om hvorvidt det er handlet i tråd med handlenormen for vedkommende
                  yrkesutøver.[3] Det kan imidlertid tenkes at en overtredelse av handlenormen i enkelte tilfeller
                  er unnskyldelig (se avsnitt 2.1.6), og det er neppe slik at enhver overtredelse av handlenormen medfører at investeringsrådgiveren
                  blir erstatningsansvarlig (se avsnitt 2.1.7).

            Handlenormen for investeringsrådgivere påvirkes av en rekke forhold. For det første
                  kan bestemmelser om god forretningsskikk o.l. danne utgangspunkt for en handlenorm
                  (se avsnitt 2.1.4). Innholdet i kravet til god forretningsskikk fastlegges både ut fra konkrete plikter
                  i lov og forskrift, og av normer som ikke følger direkte av loven.[4] For det andre kan handlenormen påvirkes av eventuelle rettigheter og plikter som
                  fremgår av avtaleforholdet mellom investeringsrådgiveren og kunden, herunder eventuelt
                  markedsføringsmateriale som inngår som del av avtalegrunnlaget (se avsnitt 2.1.5). Felles for disse elementene er at de er egnet til å skape rolleforventninger til
                  investeringsrådgiveren.

         

      

      2.1.2 	Et profesjonsansvar
      

      
         
            Utgangspunktet er at det gjelder et profesjonsansvar for investeringsrådgivere. Dette
                  kommer til uttrykk i to høyesterettsdommer om ansvaret for finansiell rådgivning.[5] Førstvoterende i Investadommen presiserer at «[v]urderingen av hvilke krav som må
                  stilles til aktsomheten ved DnBs rådgivning, må ta sitt utgangspunkt i at norsk rett bygger på et strengt, ulovfestet uaktsomhetsansvar for profesjonsutøvere …» (s. 688, min utheving). Når en investeringsrådgiver begir seg ut på området for
                  konsesjonsbelagt investeringsrådgivning, vurderes han på linje med andre utøvere av
                  profesjonen.

            Begrepet profesjonsansvar bærer ikke med seg noen rettslige konsekvenser, men er en
                  beskrivelse av erstatningsansvaret for enkelte profesjonsutøvere, hvor man nettopp
                  på grunn av deres yrke legger til grunn en streng ansvarsnorm.[6] Dette er ikke noe spesielt for investeringsrådgiveres ansvar, og legges også til
                  grunn for erstatningsansvaret for advokater, takstmenn, eiendomsmeglere og revisorer
                  mv.[7]

            Det strenge, ulovfestede uaktsomhetsansvaret for investeringsrådgivere innebærer at
                  den enkelte investeringsrådgiver skal vurderes ut fra de krav man med rimelighet kan
                  stille til en investeringsrådgiver.[8] Hvilke krav man med rimelighet kan stille til en investeringsrådgiver, beror på skadelidtes
                  forventninger til investeringsrådgivningen. Disse kan dels utledes fra de skrevne
                  adferdsnormer som gjelder for investeringsrådgivere, og dels fra de plikter investeringsrådgiveren
                  påtar seg etter rådgivningsavtalen.[9] Til dette kommer at også uskrevne normer kan få betydning for kundens forventninger
                  til investeringsrådgivningen.

         

      

      2.1.3 	Skadeerstatningsloven § 2-1
      

      
         
            Ved investeringsrådgivning er det normalt den enkelte investeringsrådgiver som har
                  kontakt med kundene. Det kan tenkes at en kunde retter et søksmål med krav om erstatning
                  for mangelfull investeringsrådgivning mot investeringsrådgiveren personlig. Av hensyn
                  til investeringsrådgiverens begrensede muligheter til å dekke et personlig erstatningsansvar,[10] er ofte utsiktene til dekning større dersom kunden retter kravet om erstatning mot
                  verdipapirforetaket der investeringsrådgiveren er ansatt.[11]

            Etter skadeserstatningsloven § 2-1 første ledd, svarer arbeidsgiveren – under gitte
                  vilkår – for erstatningsbetingende handlinger begått av hans arbeidstakere. I de tilfeller
                  der investeringsrådgiveren opptrer i strid med handlenormen for investeringsrådgivere
                  ved investeringsrådgivning overfor verdipapirforetakets kunder, er det neppe tvil
                  om at vilkårene etter skl. § 2-1 er oppfylt.[12]

            Skadeserstatningsloven § 2-1 kan også sees som en lovfesting av det alminnelige culpaansvaret.[13] Bestemmelsen kan derfor, foruten å tjene som en identifikasjonsbestemmelse, kaste
                  lys over innholdet i culpanormen, herunder handlenormen for investeringsrådgivere.
                  Det sentrale temaet ved vurderingen av arbeidstakerens handlinger, er om «… de krav
                  skadelidte med rimelighet kan stille til virksomheten eller tjenesten, er tilsidesatt»,
                  jf. skl. § 2-1 nr. 1. Men selv om man ser på skl. § 2-1 som en lovfesting av det alminnelige
                  culpaansvaret, gir ikke denne formuleringen noen særlig veiledning utover det som
                  allerede følger av culpanormen slik denne er utformet gjennom rettspraksis.

         

      

      2.1.4 	Ansvarsnormen – særlig om verdipapirhandelloven § 10-11
      

      
         
            Vurderingen av investeringsrådgivers ansvar tar utgangspunkt i om han har brutt relevante
                  normer for investeringsrådgivere.[14] Skadelidte har en berettiget forventning om at vedkommende yrkesutøver utfører sitt
                  yrke i tråd med det offentligrettslige regelverk som regulerer investeringsrådgiverens
                  rettigheter og plikter.[15] Prevensjonshensyn taler også for at erstatningsretten sanksjonerer brudd på relevante handlenormer
                  og tjener som et incitament til etterlevelse av de normer som gjelder på vedkommende
                  yrkesområde. Det ligger i formuleringen av culpanormen – slik den også kommer til
                  uttrykk i skl. § 2-1 første ledd – at skadelidte med rimelighet kan kreve at skadevolder
                  etterlever de til enhver tid relevante normer.[16]

            Kravet til god forretningsskikk i vphl. § 10-11 står sentralt ved fastleggelsen av handlenormen
                  for investeringsrådgivere. Dette kommer til uttrykk i Rt. 2003 s. 400 (Fearnley Fonds),
                  hvor førstvoterende viser til kravene for god forretningsskikk som utgangspunkt for
                  vurderingen av hvilke krav som stilles til Fearnleys aktsomhet (avsnitt 39).

         

      

      
         
            I Fearnley Fonds-dommen var spørsmålet om Fearnley Fonds AS som fondsmeglerforetak
                  kunne holdes erstatningsansvarlig for det tap kunden, Sunnfjordtunnelen AS, påstod
                  å ha lidt som følge av fondsmeglerforetakets påståtte uaktsomhet. For Høyesterett
                  var fondsmeglerens plikt til informasjon og rådgivning om den risiko transaksjonen
                  innebar en sentral problemstilling. Førstvoterende, med tilslutning fra de øvrige
                  dommere, kom til at fondsmeglerforetaket hadde opptrådt uaktsomt ved å unnlate «…
                  å sikre seg at det forelå skriftlig dokumentasjon som viste at tunnelselskapet var
                  klart innforstått med transaksjonene og den risikoen de innebar» (avsnitt 48).[17]

         

      

      
         
            Verdipapirhandelloven § 10-11 første ledd første punktum slår fast at «[v]erdipapirforetak
                  skal utøve sin virksomhet i samsvar med god forretningsskikk». Denne bestemmelsen
                  er en rettslig standard, som er utdypet i bestemmelsens annet til ellevte ledd og
                  i forskrift til verdipapirhandelloven av 29. juni 2007 nr. 876 (verdipapirforskriften
                  eller vpf.), som er fastsatt med hjemmel i vphl. § 10-11 tolvte ledd.[18] De krav som stilles i bestemmelsens øvrige ledd og i verdipapirforskriften, er ikke
                  en uttømmende regulering av innholdet i den rettslige standarden.[19] Som en konsekvens av dette kan det innfortolkes ytterligere plikter for verdipapirforetak,
                  og investeringsrådgivere spesielt, i bestemmelsens første ledd. Siden vphl. § 10-11
                  bygger på et fullharmoniseringsdirektiv, er det imidlertid visse grenser for hvilke plikter som
                  kan innfortolkes i den rettslige standarden i første ledd.[20]

         

      

      
         
            Et fullharmoniseringsdirektiv er et direktiv som krever at de nasjonale gjennomføringsreglene
                  (her reglene i verdipapirhandelloven) gjennomfører direktivets bestemmelser (her MiFID)
                  fullt ut. I dette ligger det at nasjonale myndigheter ikke kan legge til eller trekke
                  fra krav o.l. i forhold til direktivets krav. Formålet med fullharmoniseringsdirektiv
                  er at man ønsker rettsenhet mellom medlemslandene, slik at det legges til rette for
                  grensekryssende virksomhet og etablering innenfor EØS-området. Innenfor de fullharmoniserte
                  områder vil det allikevel være rom for ulik forståelse av hva som ligger i direktivets
                  krav, herunder syn på hva som vil være riktig språklig oversettelse av direktivformuleringene.[21]

         

      

      
         
            Det vil ikke være hensiktsmessig å gi en fullstendig redegjørelse for investeringsrådgivers
                  plikter etter vphl. § 10-11 (med tilhørende bestemmelser i verdipapirforskriften)
                  i denne boken. En slik gjennomgang vil få en så abstrakt karakter at det neppe er
                  formålstjenlig.[22] Fremstillingen tar i stedet sikte på å redegjøre for investeringsrådgiverens sentrale
                  plikter til å gi tilstrekkelig og riktig informasjon til kunden, samt å sørge for
                  at kunden får en anbefaling som er egnet ut fra kundens kunnskap og erfaring, investeringshorisont
                  og risikoangivelse.[23] Det antas at spørsmålet om investeringsrådgivers erstatningsansvar er mest praktisk
                  for brudd på disse sentrale pliktene.

            Det kan spørres om brudd på kravet til god forretningsskikk er en nødvendig forutsetning for investeringsrådgivers erstatningsansvar. Et bekreftende svar innebærer
                  at investeringsrådgiver ikke blir erstatningsansvarlig overfor sine kunder dersom
                  han har handlet i tråd med handlenormen. Når det gjelder investeringsrådgivers erstatningsansvar
                  overfor sine kunder ved investeringsrådgivning, må nok spørsmålet besvares bekreftende.[24] Selv om brudd på kravet på god forretningsskikk kan sies å være en nødvendig forutsetning
                  for ansvar, innebærer ikke dette noen streng avgrensning av handlenormen. Som påpekt
                  ovenfor, er kravet til god forretningsskikk i vphl. § 10-11 første ledd en rettslig
                  standard. Dette innebærer at bestemmelsen må tolkes i lys av de rådende forhold til
                  enhver tid.[25] At det er tale om en rettslig standard som kommer til uttrykk gjennom et vagt og
                  skjønnsmessig begrep, innebærer at det innenfor rammene av fullharmoniseringsprinsippet
                  er relativt stort rom for å innfortolke ytterligere plikter etter vphl. § 10-11 første
                  ledd.

            Selv om brudd på handlenormen er en nødvendig betingelse for investeringsrådgivers erstatningsansvar, er ikke bruddet tilstrekkelig til å pålegge investeringsrådgiver et erstatningsansvar.[26] I tillegg til å foreta en vurdering av om det foreligger normbrudd, må det vurderes
                  om de øvrige erstatningsvilkårene er oppfylt, herunder kravene til årsakssammenheng
                  og økonomisk tap.[27]

         

      

      2.1.5 	Rådgivningsavtalens betydning for ansvarsnormen
      

      
         
            I tradisjonelle erstatningsrettslige fremstillinger trekkes det en grense mellom erstatningsansvar
                  som har sitt grunnlag i en kontrakt (kontraktserstatningsrett) og erstatningsansvar
                  som oppstår utenfor kontraktsforhold (deliktserstatningsrett).[28] Spørsmålet er om ansvaret for investeringsrådgivning er et ansvar i eller utenfor
                  kontrakt, og hvilken betydning rettsgrunnlaget har for investeringsrådgivers erstatningsansvar.

            Når investeringsrådgiveren yter en kunde investeringsrådgivning, oppstår det et oppdragsforhold
                  mellom kunden og investeringsrådgiveren. Det foreligger derfor en rådgivningsavtale mellom partene, der investeringsrådgiveren forplikter seg overfor
                  kunden til å gi vedkommende en anbefaling om plassering av midler i et eller flere
                  finansielle instrumenter.[29] At det foreligger en rådgivningsavtale mellom partene, kommer forutsetningsvis til
                  uttrykk i vpf. § 10-10. Bestemmelsen pålegger verdipapirforetak som yter investeringsrådgivning
                  å opplyse kunden om vilkårene for rådgivningsavtalen i god tid før slik avtale inngås.
                  Selv om det foreligger et kontraktsforhold mellom investeringsrådgiver og kunden,
                  er det uklart hvordan erstatningsansvaret skal kategoriseres.

            Hvorvidt ansvaret for investeringsrådgivere skal karakteriseres som et kontraktsansvar
                  eller et deliktsansvar, er det imidlertid ikke nødvendig å ta stilling til her, fordi
                  profesjonsansvaret uansett gjelder både i og utenfor kontraktsforhold.[30] Dette medfører at vurderingen av investeringsrådgivers erstatningsansvar ikke skiller
                  seg prinsipielt fra andre vurderinger av profesjonsansvar.[31] Selv om man skulle komme til at erstatningsansvaret bygger på kontraktsgrunnlag,
                  må handlenormen for investeringsrådgivere primært fastlegges på grunnlag av kravene
                  i verdipapirhandelloven.[32] Rådgivningsavtalen kan allikevel inngå som element i fastsettelsen av ansvarsnormen
                  for investeringsrådgivere. Spørsmålet er på hvilken måte rådgivningsavtalen kan påvirke
                  handlenormen for investeringsrådgivere, og om partene fritt kan avtale vilkår som
                  avviker fra handlenormen.

            Det kan tenkes at rådgivningsavtalen påvirker innholdet i handlenormen på flere måter.
                  På den ene side kan rådgivningsavtalen medføre at det stilles lempeligere krav til investeringsrådgiveren enn det som følger av vphl. § 10-11 flg. På den annen
                  side kan rådgivningsavtalen medføre at det stilles strengere krav til investeringsrådgiveren enn det som følger av vphl. § 10-11 flg. Videre kan
                  rådgivningsavtalen inneholde en presisering av kravene til tjenesten, som både kan
                  avgrense og supplere kravene innenfor rammene av den preseptoriske vernelovgivningen.[33]

            Det er nok adgang til å fastsette plikter i rådgivningsavtalen som medfører en strengere handlenorm for investeringsrådgiver enn det som følger av kravet til god forretningsskikk.
                  At vphl. § 10-11 flg. bygger på et fullharmoniseringsdirektiv, kan neppe innebære
                  en begrensning for hva som gyldig kan avtales mellom partene.[34] Hvorvidt det er avtalt vilkår som innebærer en strengere handlenorm enn det som følger
                  av kravet til god forretningsskikk, må fastlegges gjennom en tolkning av rådgivningsavtalen.

            Det er neppe adgang til å avtale vilkår som medfører at det stilles lempeligere krav til investeringsrådgiveren enn det som følger av vphl. § 10-11 flg. De offentligrettslige
                  kravene som følger av denne bestemmelsen, må anses som preseptorisk vernelovgivning
                  som søker å beskytte verdipapirmarkedet, herunder investorene som en av aktørene i
                  verdipapirmarkedet. Partene kan derfor ikke avtale vilkår som medfører at investeringsrådgiver
                  handler i strid med kravet til god forretningsskikk.[35] Noe annet er at rådgivningsavtalen kan påvirke handlenormen indirekte, slik at den
                  kan få betydning for hvor streng handlenorm som legges til grunn.

            Det følger av dette at det i rådgivningsavtalen kan avtales vilkår som medfører en
                  strengere handlenorm for investeringsrådgiveren enn det som følger av vphl. § 10-11.
                  I hvilken grad den enkelte rådgivningsavtale inneholder bestemmelser som medfører
                  en strengere handlenorm, eller en presisering av kravene til tjenesten, beror på en
                  tolkning av avtalen.[36]

         

      

      2.1.6 	Skyldkravet – objektivisering av culpanormen[37]

      
         
            Som utgangspunkt vil det være uaktsomt av investeringsrådgiver å opptre i strid med
                  handlenormen for investeringsrådgivere. Det er selve overtredelsen av handlenormen
                  som er gjenstand for bebreidelse, og i utgangspunktet er kravet til skyld oppfylt,
                  i og med overtredelsen av handlenormen.[38] Spørsmålet er om individuelle unnskyldningsgrunner kan medføre at investeringsrådgiver
                  allikevel ikke kan anses for å ha handlet uaktsomt.[39]

            Det kan tenkes tre ulike typer av individuelle unnskyldningsgrunner: manglende kompetanse, faktisk villfarelse og rettsvillfarelse.
                  I det følgende skal det redegjøres for disse unnskyldningsgrunnene og vurderes hvorvidt
                  det er plass for slike individuelle unnskyldningsgrunner ved vurderingen av investeringsrådgivers
                  aktsomhet.

            Manglende kompetanse hos investeringsrådgiver er ikke en relevant unnskyldningsgrunn.[40] Dette innebærer at det ikke er relevant å ta i betraktning om investeringsrådgiver
                  er ung, uerfaren eller mindre kompetent enn vanlige utøvere av profesjonen.[41]

            Ved rettsvillfarelse må det skilles mellom villfarelse med hensyn til egne plikter og
                  rettsvillfarelse med hensyn til forhold det gis rådgivning om. Rettsvillfarelse, og
                  særlig med hensyn til rettsregler som regulerer en profesjonsutøvers utøvelse av sine
                  egne plikter, vil ikke være en relevant unnskyldningsgrunn. Det må forventes at den
                  som begir seg inn på ytelse av investeringsrådgivning med konsesjon etter verdipapirhandelloven,
                  gjør seg kjent med – og overholder – gjeldende normer for utøvelse av investeringsrådgivning.[42]

            Når det gjelder rettsvillfarelse om forhold det gis rådgivning om, er dette et spørsmål
                  om innholdet i handlenormen, og ikke et spørsmål om individuelle unnskyldningsgrunner.[43] I den sammenheng kan det vises til en dom fra Høyesterett, inntatt i Rt. 1995 s. 1350.
                  Saken gjelder en eiendomsmegler og en takstmanns erstatningsansvar for at de ikke
                  hadde oppdaget og klargjort for kjøperen at underetasjen ikke var godkjent for utleie.
                  Grunnen til at verken takstmannen eller eiendomsmegleren hadde oppdaget og klargjort
                  forholdet for kjøperen, skyldtes at eiendomsmegleren og takstmannen hadde tatt feil vedrørende
                  spørsmålet om adgangen til å leie ut underetasjen. Førstvoterende drøfter spørsmålet
                  om eventuell rettsvillfarelse i forbindelse med fastsettelsen av ansvarsnormen, og
                  ikke som et spørsmål om en individuell unnskyldningsgrunn (s. 1355 flg.). På tilsvarende
                  måte må vurderingen av investeringsrådgivers rettsvillfarelse om de forhold det gis
                  rådgivning om, vurderes som et spørsmål om innholdet i aktsomhetsnormen, og ikke som
                  et spørsmål om individuelle unnskyldningsgrunner.

            Et annet godt eksempel er Høyesteretts dom inntatt i Rt. 1988 s. 7 (Gevinstbeskatning).
                  Spørsmålet i saken var om en eiendomsmegler kunne holdes erstatningsansvarlig for
                  å ha unnlatt å gjøre kjøper oppmerksom på de skattemessige konsekvensene av overdragelsen.
                  Hvorvidt eiendomsmegleren av eget initiativ skulle ha reist spørsmålet om hvilke skattemessige
                  konsekvenser behandlingen av kjøpesummen ville bli undergitt, ble drøftet under fastleggelsen
                  av eiendomsmeglers plikter etter god meglerskikk (s. 11–12). Førstvoterende kom frem
                  til at eiendomsmegleren hadde

         

      

      
         
            «… forsømt sin omsorgsplikt overfor klienten [selgeren]. Hans unnlatelse av å reagere
                  må, så nærliggende som en reaksjon her måtte fremstille seg, bebreides ham som uaktsomhet, og megleren har således påført det firma han har handlet
                  på vegne av, et erstatningsansvar» (s. 13, min utheving).

         

      

      
         
            På tilsvarende måte er vurderingen av faktisk villfarelse et spørsmål om innholdet i aktsomhetsnormen, og ikke et spørsmål om individuelle
                  unnskyldningsgrunner.[44] Et eksempel kan illustrere dette. Anta at investeringsrådgiver anfører at han ikke
                  kan holdes ansvarlig for en informasjonsmangel fordi han ikke hadde kunnskap om det
                  aktuelle forholdet. Hvorvidt investeringsrådgiver i et slikt tilfelle kan holdes ansvarlig
                  for informasjonsmangelen, beror på utstrekningen av investeringsrådgivers undersøkelsesplikt. Spørsmålet blir om investeringsrådgiveren
                  i et slikt tilfelle burde hatt kunnskap om det aktuelle forholdet. Investeringsrådgivers undersøkelsesplikt
                  er klart nok et spørsmål om innholdet i investeringsrådgivers aktsomhetsnorm, og ikke
                  et spørsmål om individuelle unnskyldningsgrunner.[45]

            I de tilfellene det er umulig for investeringsrådgiver å handle annerledes, kan det
                  vanskelig sees at brudd på handlenormen kan medføre erstatningsansvar.[46] Hvorvidt det var umulig for investeringsrådgiver å handle annerledes, må vurderes
                  konkret i det enkelte tilfelle. Når det for eksempel gjelder forholdet mellom ansvaret
                  for informasjonsmangler og investeringsrådgivers undersøkelsesplikt, kan det tenkes
                  at investeringsrådgiver ikke blir ansvarlig for informasjonsmangler når investeringsrådgiverens
                  undersøkelser ikke ville kunne medføre klarhet om den informasjonen som var mangelfull.
                  I en slik situasjon kan det nok også hevdes at det ikke er skjedd noe brudd på handlenormen.
                  Eksempelet viser også at det ikke er et klart skille mellom individuelle unnskyldningsgrunner
                  og innholdet i handlenormen.

            Den ovenstående redegjørelsen viser at det er lite rom for individuelle unnskyldningsgrunner
                  når det gjelder erstatningsansvaret for investeringsrådgivning. De tradisjonelle unnskyldningsgrunner
                  for investeringsrådgivers erstatningsansvar, er primært et spørsmål om innholdet i
                  ansvarsnormen. Konsekvensen av dette er at vurderingen av investeringsrådgivers aktsomhet
                  i stor grad er objektivisert.[47]

         

      

      2.1.7 	Den erstatningsrettslige feilmargin
      

      
         
            I en rekke dommer på profesjonsansvarets område har Høyesterett fremhevet at ikke
                  enhver kritikkverdig adferd medfører erstatningsansvar. Dette kommer blant annet til
                  uttrykk i dommen om Fearnley Fonds, inntatt i Rt. 2003 s. 400, der det uttales følgende:

         

      

      
         
            «Det generelle rettslige utgangspunkt – som partene så vidt jeg skjønner er enige
                  om – er at det gjelder et strengt profesjonsansvar, men at det likevel er rom for en viss kritikkverdig adferd før det blir tale om erstatningsbetingende uaktsomhet, se blant annet Rt. 1995 s. 1350 og Rt. 2000 s. 679» (avsnitt 38, min utheving).[48]

         

      

      
         
            I dette avsnittet skal det tas stilling til to spørsmål vedrørende marginen for kritikkverdig
                  adferd. For det første er det nødvendig å si noe om hva slags vurdering det her er
                  tale om. For det andre er det nødvendig å vurdere hvor stort spillerom det er for
                  kritikkverdig adferd på området for investeringsrådgivning før det kan bli tale om
                  et erstatningsansvar for investeringsrådgiver.

            Den første problemstillingen er om vurderingen av feilmarginen foretas innenfor rammene
                  av handlenormen, eller om dette inngår som et selvstendig vurderingstema i culpavurderingen.
                  Dersom spørsmålet om feilmarginen er et selvstendig vurderingstema i culpavurderingen,
                  forutsetter dette at det allerede foreligger et brudd på handlenormen. Etter min mening
                  gir den rettspraksis som foreligger, lite grunnlag for å si at spørsmålet om feilmarginen
                  er et selvstendig vurderingstema i culpavurderingen. Argumentasjonsmønsteret i rettspraksis
                  gir snarere inntrykk av at spørsmålet om feilmarginen inngår i vurderingen av om det
                  er skjedd et brudd på handlenormen på det aktuelle livsområdet.[49]

            Perland hevder imidlertid at

         

      

      
         
            «[v]ed vurderingen av feilmarginen forutsettes det i denne sammenheng at skadevolder
                  har brutt en relevant bransjenorm. I den utstrekning ansvarsnormen er bindende for
                  skadevolder, er det på det rene at han objektivt sett har opptrådt normstridig. Spørsmålet
                  blir da om dette skal medføre erstatningsansvar».[50]

         

      

      
         
            Som det fremgår av dette, anser Perland vurderingen av feilmarginen som et selvstendig
                  vurderingstema i culpavurderingen. Han hevder at vurderingen av feilmarginen forutsetter
                  brudd på handlenormen. Det kan spørres om denne oppfatningen er i tråd med det argumentasjonsmønsteret
                  som kommer til uttrykk i rettspraksis, og om en slik fremgangsmåte er best egnet til
                  å vurdere grensene for den erstatningsrettslige feilmarginen. For å ta stilling til
                  dette er det grunn til å se nærmere på Perlands begrunnelse.

            Hovedinnvendingen mot å foreta vurderingen av feilmarginen innenfor rammene av handlenormen,
                  er at en slik fremgangsmåte – etter Perlands mening – vil medføre at man får «… reelt
                  sett ulike handlingsnormer for samme handling, avhengig av hvilke sanksjoner som eventuelt
                  skal komme til anvendelse», og at «[h]ensyn[et] til forutberegnelighet tilsier også
                  en uniform og konsekvent handlingsnorm for den samme handling», slik at «[s]å lenge
                  man holder seg innenfor den uniforme normen, unngår man sanksjoner av ethvert slag».[51] En innvending mot dette er at begrunnelsen bak de ulike sanksjonene er ulik. Sanksjoner
                  av administrativ, strafferettslig og erstatningsrettslig art bygger på ulike verdisett,
                  og det er neppe grunnlag for å opprette en uniform norm for disse sanksjonene. Etter
                  min mening kan handlingsnormen variere ut fra hvilken sanksjon det er tale om å anvende.

            Ifølge Perland er «[f]eilmarginens funksjon … å markere forskjellen mellom kravene
                  til henholdsvis den ideelle utøver slik denne er reflektert i bransjenormen, og den
                  alminnelige samvittighetsfulle utøver av faget slik denne er reflektert i culpanormen».[52] I denne formuleringen ligger en forutsetning om at handlenormen i vphl. § 10-11 første
                  ledd gir uttrykk for kravene til den ideelle utøver. Normen i vphl. § 10-11 første
                  ledd er etter min mening så vag og skjønnspreget at den ikke kan sies å reflektere
                  en ideell utøver av profesjonen. Det er neppe kravet til den ideelle utøver som kommer
                  til uttrykk i handlenormen for investeringsrådgivere, men kravet til en alminnelig
                  dyktig og samvittighetsfull utøver av profesjonen.[53]

            Tvert imot er det gode grunner for å foreta vurderingen av feilmarginen innenfor rammene
                  av handlenormen. Vurderingen av den erstatningsrettslige feilmargin bør foretas i
                  lys av det profesjonsansvar det er tale om. Det er da naturlig å knytte rammene for
                  feilmarginen opp mot den handlenorm som gjelder på det aktuelle livsområdet. For investeringsrådgiveres
                  vedkommende taler dette for å foreta vurderingen av feilmarginene innenfor rammene
                  av handlenormen. En slik fremgangsmåte er bedre egnet til å få frem nyansene i investeringsrådgiverens
                  handlerom. Det er i all hovedsak de verdipapirrettslige reglene i verdipapirhandelloven
                  kapittel 10 og de korresponderende reglene i verdipapirforskriften som regulerer handlenormen.[54] Disse er bedre egnet til å ta hensyn til de spesielle forhold som gjør seg gjeldende
                  på området for investeringsrådgivers erstatningansvar enn generelle erstatningsrettslige
                  betraktninger om investeringsrådgivers feilmargin. Å overlate denne vurderingen til
                  mer generelle erstatningsrettslige vurderinger av den erstatningsrettslige feilmargin,
                  vil innebære at vurderingen tar større avstand fra de rettsregler som definerer innholdet
                  i handlenormen.

            Til dette kommer at feilmarginen må vurderes konkret ut fra hvilken plikt det gjelder.
                  Pliktene utledes fra handlenormen. Det er da naturlig å foreta vurderingen av rammene
                  for handlenormen i tilknytning til den enkelte plikt.[55] Om man foretar en vurdering av den erstatningsrettslige feilmargin innenfor handlenormen
                  eller som et selvstendig vurderingstema i culpanormen, er en smakssak. Det sentrale
                  er at vurderingen faktisk foretas.[56]

            Etter dette blir spørsmålet hvor stor feilmargin investeringsrådgiver tillates innenfor
                  rammene av handlenormen før det utløses erstatningsansvar.

            Rettspraksis gir liten veiledning når det gjelder størrelsen på feilmarginen, men
                  det følger av det som er sagt ovenfor at investeringsrådgiverens slingringsmonn må
                  vurderes i forhold til hvilken plikt det gjelder. At profesjonsansvaret i rettspraksis
                  omtales som strengt, tilsier at det ikke er grunnlag for å akseptere noe stort slingringsmonn.[57] Det er neppe mulig å oppstille en overordnet og generell regel om hvor stort avvik
                  som tillates.[58] Man må ved anvendelsen av de enkelte plikter foreta en vurdering av grunnlaget for
                  en feilmargin, og vurdere hvorvidt feilmarginen er overtrådt.[59] Enkelte plikter antas å gi større rom for «feilskjær» enn andre. Særlig graden av
                  faglig skjønn kan være med å bestemme størrelsen på slingringsmonnet.[60] For plikter som i liten grad beror på skjønnsmessige betraktninger antas det at investeringsrådgiverens
                  feilmargin er liten. For plikter som i større grad beror på utøvelsen av et faglig
                  skjønn, antas det at rammene for feilskjær er større. Denne hypotesen som her er fremsatt
                  – om betydningen av innslaget av skjønn i de enkelte plikter for størrelsen på slingringsmonnet
                  – blir nærmere analysert i redegjørelsen for informasjonsmangler nedenfor i avsnitt
                  2.2.

         

      

      2.1.8 Sammenfatning

      
         
            Ved fastleggelsen av ansvarsnormen for investeringsrådgivere er det sentralt å finne
                  frem til innholdet i kravet til god forretningsskikk ut fra en tolkning av vphl. §
                  10-11 første ledd. Ved vurderingen av investeringsrådgivers aktsomhet er det en sentral
                  oppgave å kartlegge om det har skjedd brudd på dette kravet under investeringsrådgivningen.
                  Som det fremgår av det ovenstående, er det lite grunnlag for å legge vekt på individuelle
                  unnskyldningsgrunner i aktsomhetsvurderingen.

            For at erstatningsansvar skal utløses, må det påvises at det har oppstått et økonomisk
                  tap som står i årsakssammenheng med investeringsrådgiverens brudd på handlenormen.
                  Rammene for denne vurderingen fastlegges i kapittel 3. I det følgende skal det gis en nærmere redegjørelse for to sentrale plikter ved
                  investeringsrådgivers virksomhet, hvor brudd på pliktene kan medføre erstatningsansvar
                  for investeringsrådgiver.

         

      

      2.2 	Særlig om informasjonsmangler
      

      2.2.1 Innledning

      
         
            Informasjon spiller en sentral rolle ved investering i finansielle instrumenter.[61] Denne skal blant annet sette kunden «… i stand til å fatte en informert investeringsbeslutning»,
                  jf. vphl. § 10-11 annet ledd siste punktum. En forutsetning for at kunder skal kunne
                  fatte informerte investeringsbeslutninger, er at den informasjonen de mottar, er riktig.

            Spørsmålet er når mangler i kundens informasjonsgrunnlag medfører erstatningsansvar
                  for investeringsrådgiver. I dette kapittelet skal det vurderes når – og på hvilken
                  måte – mangler i informasjonsgrunnlaget kan føre til erstatningsansvar for investeringsrådgiver.
                  I avsnitt 2.2.3 nedenfor behandles betydningen av feil i det faktiske informasjonsgrunnlaget. I avsnitt
                  2.2.4 nedenfor behandles feil ved prognoser i informasjonsgrunnlaget. Bakgrunnen for inndelingen
                  mellom faktiske opplysninger og prognoser, er at det går et viktig skille mellom de
                  to ulike gruppene av opplysninger.[62]

            Innledningsvis (se avsnitt 2.2.2) vil det behandles enkelte spørsmål som er felles for slike informasjonsmangler.

         

      

      2.2.2 	Generelt om informasjonsmangler
      

      2.2.2.1 Innledning

      
         
            Informasjonsmangler er ikke noe spesielt for investeringer i kapitalmarkedene. Dette
                  er et tema som er velkjent blant annet fra kontraktslovgivningen. Formålet her er
                  imidlertid å peke på de spesielle trekkene som gjør seg gjeldende ved informasjonsmangler
                  knyttet til investeringsrådgivning.

            For det første er spørsmålet hvilken betydning skillet mellom faktiske opplysninger
                  og prognoser har for vurderingen av hvorvidt det foreligger en informasjonsmangel
                  (se avsnitt 2.2.2.2). For det andre er investeringsrådgivers informasjon til kunden ofte bare en del
                  av det totale informasjonsgrunnlaget kunden har for sin investeringsbeslutning. Dette
                  reiser spørsmål om betydningen av det øvrige informasjonsgrunnlaget i relasjon til
                  investeringsrådgiverens ansvar for opplysningssvikt (se avsnitt 2.2.2.3). I forlengelsen av dette vil det foretas en vurdering av om investeringsrådgiverens
                  erstatningsansvar kan være subsidiært i tilfeller der flere aktører er erstatningsansvarlige
                  for samme tap på selvstendig grunnlag (se avsnitt 2.2.2.4). For det tredje må det trekkes opp noen prinsipper for bedømmelsen av når det foreligger
                  en informasjonsmangel (se avsnitt 2.2.2.5).

         

      

      2.2.2.2 	Skillet mellom prognoser og opplysninger om faktiske forhold
      

      
         
            Som nevnt innledningsvis er det et grunnleggende skille mellom opplysninger om faktiske
                  forhold og opplysninger om framtidsutsikter.[63] Bakgrunnen for dette skillet er at opplysninger om faktiske forhold er mer sikre
                  enn opplysninger om fremtiden, som i større grad bærer preg av usikkerhet.[64] Spørsmålet er hvilken betydning dette får for vurderingen av informasjonsmangler.

            At det eksisterer et slikt skille, kan utledes fra rettspraksis. I Høyesteretts dom,
                  inntatt i Rt. 1915 s. 265, var spørsmålet om en aksjetegning var ugyldig som følge
                  av informasjonsmangler. Selv om dommen omhandler ugyldighet, har uttalelsene om informasjonsmangler
                  også betydning for investeringsrådgivers erstatningsansvar for mangelfulle opplysninger.
                  Førstvoterende fant grunn til å trekke et prinsipielt skille mellom opplysninger av
                  faktisk karakter og opplysninger om framtidsutsikter:

         

      

      
         
            «Tegnerne har ingen pligt til paa forhaand selvstændig at granske, om oplysningerne
                  er stemmende med det virkelige forhold. De er berettiget til at stole paa, at saa
                  er tilfældet, og til at bygge sin tegning utelukkende paa den i indbydelsen givne
                  fremstilling av foretagendets grundlag. Viser det sig derfor, at indbydelsen og dermed
                  ogsaa det foretagende, til hvilket den søker det tegnende publikums støtte, bygger
                  paa et i faktisk henseende urigtig grundlag, er aktietegningen ikke bindende for tegnerne. Noget andet vil regelmæssig gjælde
                  om de slutninger for foretagendets lønsomhet, som innbyderne mener at kunne bygge paa et i indbydelsen aapent og korrekt fremstillet
                  grundlag. Slutningerne faar det regelmæssig bli tegnernes sak at kontrolere og kritisere.
                  Griper de feil i denne kritik og som følge derav tegner aktier i et foretagende, som
                  tilslut viser sig mislykket, maa de skuffede forvetninger gaa ut over dem selv som
                  over indbyderne selv. Men for rigtigheten av det faktiske grundlag, paa hvilket disse slutninger er bygget, er indbyderne ansvarlig. Svigter det, er
                  tegnerne berettiget til at erklære tegningen uforbindende for sig og træde tilbake»
                  (s. 266, mine uthevinger).

         

      

      
         
            Dommen gir grunnlag for å oppstille et skille mellom faktiske opplysninger og slutninger
                  om foretakets lønnsomhet. Når det gjelder faktiske opplysninger, må tegnerne kunne
                  bygge på at disse er korrekte. Men når det gjelder slutninger om foretakets lønnsomhet,
                  er det tegnernes eget ansvar å kontrollere og kritisere.

            Tilsvarende skille kan utledes fra Rt. 1994 s. 1430, som gjelder advokaters erstatningsansvar
                  for rådgivning om forlik. Førstvoterende, med tilslutning fra de øvrige dommere, fremhevet
                  at det «… er usikkerhet – større eller mindre – om hva sakens utfall ville blitt ved
                  en rettsavgjørelse», og at «[p]rosessrisikoen vil også på faglig grunnlag ofte vurderes
                  forskjellig av kyndige jurister» (s. 1435). Etter førstvoterendes oppfatning måtte
                  disse forhold «… ha stor betydning for spørsmålet om en prosessfullmektigs ansvar
                  for rådgivning under forliksforhandlinger» (s. 1436).

            Begrunnelsen for å operere med et skille mellom faktiske opplysninger og opplysninger
                  om framtidsutsikter er at dette får betydning for hvilke berettigede forventninger skadelidte kan bygge på opplysningene.[65] Det er større grunn til å bygge berettigede forventninger på opplysninger om faktiske
                  forhold enn på opplysninger om framtidsutsikter, som av natur er usikre.

            Skillet henger også sammen med prinsippet om investors egenrisiko. Prinsippet om investors
                  egenrisiko går ut på at det er kunden selv som bærer risikoen for om hans forventinger
                  om fremtiden slår til. Dette prinsippet kommer klart til uttrykk i nylig avsagt høyesterettspraksis,
                  se Rt. 2012 s. 355 (Lognvik), Rt. 2012 s. 1926 (Fokus Bank) og Rt. 2013 s. 388 (Røeggen).
                  I denne sammenheng kan det også vises til førstvoterendes uttalelser i Røeggen-dommen
                  om opplysninger om forventet avkastning i avsnitt 82:

         

      

      
         
            «Dessuten føyer jeg til at også dagens regelverk indikerer at anslag over forventet
                  avkastning må håndteres med varsomhet.»

         

      

      
         
            Bakgrunnen for uttalelsen var at Røeggen anførte at de finansielle instrumentene han
                  hadde investert i hadde negativ forventet avkastning, og at avtalene derfor måtte
                  settes til side etter lov om avslutning av avtaler, om fuldmagt og om ugyldige viljeserklæringer
                  av 31. mai 1918 nr. 4 (avtaleloven eller avtl.) § 36. På det tidspunktet Røeggen foretok
                  sine investeringer forelå det ikke plikt til å gi opplysninger om forventet avkastning.
                  Høyesteretts uttalelse gir likevel inntrykk av at informasjonsmangler knyttet til
                  forventet avkastning må vurderes i lys av at det er tale om spådommer om fremtiden
                  som ikke er sikre. Dette synspunktet styrkes av at Høyesterett i samme avsnitt viser
                  til krav om at informasjon om forventet avkastning skal følges av en «klar advarsel om at slike prognoser ikke kan anvendes som en pålitelig indikator for
                     fremtidig avkastning»[66].

            Selv om det kan trekkes et skille mellom opplysninger om faktiske forhold og opplysninger
                  om framtidsutsikter, er ikke skillet alltid like klart. I opplysninger om framtidsutsikter
                  inngår det blant annet opplysninger om faktiske forhold. Konsekvensen av dette er
                  at det i vurderingen av ansvaret for opplysninger om framtidsutsikter må skilles mellom
                  årsakene til feil ved slike opplysninger.[67] Til dette kommer at investeringsrådgiver til en viss grad plikter å opplyse kunden
                  om den usikkerhet som knytter seg til usikre opplysninger.[68]

         

      

      2.2.2.3 	Forholdet til kundens øvrige informasjonsgrunnlag
      

      
         
            Ved vurderingen av om det foreligger informasjonsmangler knyttet til den informasjonen
                  kunden mottar fra investeringsrådgiver, må det tas hensyn til at kunden også mottar
                  opplysninger om de ulike finansielle instrumenter fra andre kilder enn investeringsrådgiver.
                  Kunden kan for eksempel også motta informasjon om de enkelte finansielle instrumenter
                  fra utsteder, tilrettelegger, formidler og selger av et finansielt instrument.

            At kunden mottar informasjon fra andre aktører, kan få betydning for vurderingen av
                  om det foreligger en informasjonsmangel. Når man skal ta stilling til om det foreligger
                  en informasjonsmangel, må man også ta i betraktning den informasjonen kunden har fått
                  fra andre aktører. Dette kan innebære at selv om investeringsrådgiver har gitt informasjon
                  som er mangelfull, kan det enten være rettet opp eller utfylt i det øvrige informasjonsgrunnlaget.
                  For å kunne vurdere ansvaret for investeringsrådgiver isolert, forutsettes det i det
                  følgende at kunden kun mottar informasjon om det enkelte finansielle instrument fra
                  investeringsrådgiver.

            Videre må det tas hensyn til at informasjonen investeringsrådgiver gir til kunden
                  i stor grad bygger på opplysninger fra andre aktører i verdipapirmarkedet. Dette kan
                  få betydning for vurderingen av investeringsrådgiverens ansvar, samt for ansvarsfordelingen
                  mellom de ulike aktørene i verdipapirmarkedet. Som påpekt ovenfor, skjer det en informasjonsflyt
                  mellom de ulike aktørene i verdipapirmarkedet. Når det for eksempel gjelder utarbeidelsen
                  av prospekt, er flere aktører delaktige i utformingen og distribusjonen av prospektet.[69] Normalt deltar både utsteder og tilrettelegger i utarbeidelsen av prospektet. Til
                  dette kommer at både formidlere av finansielle instrumenter og investeringsrådgivere
                  ofte er delaktige i distribusjonen av prospekter ut til potensielle kunder. I de tilfeller
                  informasjonsmangelen fra investeringsrådgiver kan spores tilbake til feil i prospektet,
                  kan det tenkes at både utstederselskapet, tilrettelegger, formidler og investeringsrådgiver
                  kan holdes ansvarlig. Dette reiser vanskelige spørsmål om skade voldt av flere, og
                  behandles ikke her. I avsnittet nedenfor skal det undersøkes om investeringsrådgiverens
                  ansvar kan være subsidiært når det forutsettes at flere aktører kan holdes erstatningsansvarlige
                  for samme tap på selvstendig grunnlag.

         

      

      2.2.2.4 	Kan investeringsrådgiverens ansvar være subsidiært?
      

      
         
            I dette avsnittet skal det undersøkes om kunden i enkelte tilfeller må rette erstatningskrav
                  mot andre aktører i verdipapirmarkedet før et eventuelt erstatningskrav kan rettes
                  mot investeringsrådgiver. Et eksempel kan bidra til å illustrere problemstillingen:

            
               Anta at det foreligger en opplysningssvikt i prospektet ved emisjon i et aksjeselskap
                     som kunden har tegnet aksjer i. Det legges til grunn at investeringsrådgiveren har
                     handlet erstatningsbetingende uaktsomt ved å unnlate å foreta nærmere undersøkelser
                     om den feilaktige opplysningen i prospektet.[70] Videre legges det til grunn at tilrettelegger i emisjonen har handlet erstatningsbetingende
                     uaktsomt ved ikke å sørge for at samme opplysning ble riktig i prospektet.[71] Det forutsettes at kravene til årsakssammenheng og økonomisk tap er oppfylt i begge
                     tilfeller, slik at hver av de to aktørene er erstatningsansvarlige overfor kunden
                     for det samme økonomiske tap på selvstendig grunnlag.

            

            I et slikt tilfelle kan kunden holde hver av de to aktørene erstatningsansvarlig på
                  selvstendig grunnlag for det tap han har lidt som følge av opplysningssvikten i prospektet.[72] Spørsmålet er om kunden kan velge å holde investeringsrådgiver erstatningsansvarlig
                  alene, eller om han først må kreve erstatning av tilrettelegger for aksjeemisjonen.
                  Dette kan sees på som et spørsmål om investeringsrådgiver hefter prinsipalt solidarisk
                  eller subsidiært solidarisk i tilfeller der også andre ansvarssubjekter er erstatningsansvarlige
                  for samme skade på selvstendig grunnlag.[73] Løsningen kan dels utledes fra rettspraksis og dels fra skadeserstatningslovens bestemmelser
                  om solidaransvar og regress.

            Utgangspunktet er at skadelidte kan velge hvem han vil kreve erstatning fra, og at
                  flere erstatningsansvarlige hefter prinsipalt solidarisk for samme skade, jf. skl.
                  § 5-3 nr. 1 første punktum.[74] På bakgrunn av uttalelser i rettspraksis og juridisk teori kan det reises spørsmål
                  om det kan oppstilles unntak fra denne hovedregelen, slik at skadelidtes valgrett
                  i enkelte tilfeller må avskjæres.[75] Som vi skal se nedenfor, har spørsmålet om subsidiært solidaransvar oppstått fordi
                  det er usikkert om skl. § 5-3 nr. 1 første punktum gjelder i tilfeller der en av de
                  erstatningsansvarlige hefter på kontraktsrettslig grunnlag. For å vurdere hvorvidt
                  det er grunnlag for å oppstille subsidiært solidaransvar, finner jeg grunn til å gå
                  nærmere inn på den rettspraksis som foreligger.

            I en høyesterettsdom inntatt i Rt. 1997 s. 231 (Ditten-dommen) kom Høyesterett med
                  en uttalelse om subsidiært ansvar. Enkelte forfattere av juridisk litteratur hevder
                  at denne dommen kan tas til inntekt for subsidiært solidaransvar.[76] Saken gjaldt et erstatningskrav fra en byggherre mot en rådgivende ingeniør for tap
                  som følge av påstått uaktsom prosjektering og byggeledelse. Saken reiser blant annet
                  spørsmål om forholdet mellom byggherrens krav mot byggelederen, og byggherrens krav
                  mot entreprenøren.

            Kort fortalt var faktum i saken som følger: Ved bygging av en tunnel for kabler raste
                  tunnelen sammen. Entreprenøren rettet skaden og krevet byggherren for tilleggsvederlag
                  for rettingen. Byggherren innfridde størsteparten av tilleggsvederlaget fordi han
                  mente at prosjekteringen hadde vært for dårlig. I etterkant holdt byggherren den rådgivende
                  ingeniøren ansvarlig for tilleggsvederlaget under henvisning til uaktsom prosjektering
                  og byggeledelse.

            Høyesterett kom til at den rådgivende ingeniøren ikke kunne holdes erstatningsansvarlig
                  for den geotekniske prosjekteringen (s. 239). Hva gjaldt den rådgivende ingeniørs
                  ansvar overfor byggherren som byggeleder, var førstvoterende i tvil om byggelederens
                  forsømmelse kunne «… sies å innebære et så uforsvarlig avvik fra det han overfor byggherren
                  var forpliktet til, at det kan oppstå noen erstatningsplikt» (s. 241). Videre uttalte
                  førstvoterende:

         

      

      
         
            «Før jeg går videre finner jeg grunn til å påpeke at byggelederens mulige ansvar i
                  den foreliggende sak gjelder manglende kontroll med entreprenørens utførelse av byggearbeidene.
                  Vi står her overfor en situasjon hvor skaden oppstår innenfor entreprenørens risikoområde,
                  og hvor entreprenøren må gjenopprette den som ledd i sin oppfyllelse av kontrakten.

            Vi står således ikke overfor en situasjon hvor byggelederen på en uforsvarlig måte
                  har påført byggherren tap som faller utenfor entreprenørens kontraktsplikt. I et slikt
                  tilfelle vil byggherren kunne gå direkte på byggelederen og kreve erstatning. Dette
                  vil regelmessig gjelde i den situasjon som har vært fremme i den foreliggende sak,
                  hvor byggherren mener å ha et erstatningskrav mot en rådgivende ingeniør for skade forårsaket av uforsvarlig prosjektering» (s. 241, min utheving).

            «Dersom det begås feil ved utførelsen av byggearbeidene, vil det være tale om skade
                  som er entreprenørens egen risiko. Entreprenøren har i slike tilfeller en plikt overfor
                  byggherren til å foreta nødvendig utbedring for å levere kontraktsmessig ytelse. Før
                  byggherren har utnyttet sin rett til å kreve utbedring, har han ikke lidt noe tap og vil således ikke kunne kreve erstatning. Jeg finner på dette grunnlag at byggelederens erstatningsansvar etter kontrakten med byggherren må være subsidiært i forhold til den utbedringsplikt som entreprenøren har i henhold til de bestemmelser som jeg har nevnt» (s. 242, mine uthevinger).

         

      

      
         
            Etter førstvoterendes oppfatning hadde ikke byggherren påvist at entreprenøren hadde
                  «… oppfylt hele sin utbedringsplikt etter entreprenørkontrakten» (s. 242). Når byggherrens
                  grunnlag for å kreve erstatning for tilleggsvederlaget – at byggelederen hadde opptrådt
                  uaktsomt – ikke var holdbart, hadde byggherren «… ikke sannsynliggjort noe økonomisk tap som følge av den uaktsomhet som byggelederen påstås å ha utvist» (s. 243, min utheving).

            Ditten-dommen kan neppe forstås som et eksempel på subsidiært solidaransvar. Dommen
                  gir snarere inntrykk av at det ikke kunne sies å ha oppstått noe økonomisk tap. Rubriseringen
                  av ansvaret som subsidiært, synes å være en henvisning til at byggelederen ikke kunne
                  bli erstatningsansvarlig når entreprenøren hadde misligholdt sine kontraktsforpliktelser.[77] Når det ikke hadde oppstått noe økonomisk tap for byggherren, kan ikke førstvoterendes
                  uttalelse om subsidiært erstatningsansvar sies å regulere situasjonen når to ansvarssubjekter
                  er solidarisk ansvarlige for samme skade, og avgjørelsen gir derfor ikke noe bidrag
                  til løsningen av problemstillingen i avsnittet her.

            I en annen dom fra Høyesterett, inntatt i Rt. 2005 s. 870 (Meglerdommen), ble imidlertid
                  spørsmålet om subsidiært ansvar satt på spissen. Spørsmålet var om et eiendomsmeglerforetak
                  heftet prinsipalt solidarisk med selger for det økonomiske tap kjøper ble påført ved
                  salg av en boligeiendom. Kjøper hadde et krav mot selger etter lov om avhending av
                  fast eigedom (avhendingslova) av 3. juli 1992 nr. 93. Høyesterett fant ikke grunn
                  til å ta stilling til om dette var et krav om prisavslag eller erstatning, fordi kjøpers
                  krav mot megler uansett gjaldt det samme pengekravet (avsnitt 35). Megler gjorde gjeldende
                  at kjøper pliktet å gå på selger etter avhendingslovas regler før kjøper gikk på megler med krav om erstatning. Med andre ord hevdet megleren at han
                  heftet subsidiært for krav som selgeren også var ansvarlig for. Megleren hevdet videre
                  at skl. § 5-3 nr. 1 første ledd bare gjelder når flere er ansvarlige utenfor kontrakt,
                  og at det kreves lovhjemmel for å holde megler prinsipalt solidarisk ansvarlig med
                  selger (avsnitt 36). Førstvoterende uttalte blant annet følgende på vegne av en enstemmig
                  Høyesterett:

         

      

      
         
            «Straffelovens ikrafttredelseslov § 26 gjaldt samskyldnere utenfor kontrakt, og det
                  er grunn til å anta at lovgiver tok sikte på samme anvendelsesområde ved overføring
                  av bestemmelsen til skadeserstatningsloven. På den annen side gjelder det en tilsvarende ulovfestet solidaransvarsregel for kontraktsforhold, jf. blant annet Krüger: Pengekravsrett, 2. utgave 1984, side 83 flg. Når det således
                  foreligger regler om solidaransvar både i og utenfor kontraktsforhold, kan jeg vanskelig
                  se det annerledes enn at tilsvarende også må gjelde når kravet mot den ene gjelder ansvar i kontrakt og mot
                     den andre ansvar utenfor kontrakt. Selv om forslaget til en regulering av meglers ansvar i § 3-10 i NOU 1987: 14 ikke
                  ble videreført, taler hensynet til skadelidte for at han fritt må kunne velge blant flere som hefter
                     for det samme pengekravet» (avsnitt 40, mine utheving).

            «Ankende part har vist til Rt. 1997 s. 231 (Ditten-dommen) og anført at også ansvaret
                  i vår sak må være subsidiært solidarisk. Jeg er imidlertid enig med lagmannsretten
                  i at den saken i en rekke henseender skiller seg fra vår sak. Dommen fra 1997 gjaldt
                  tolkningen av NS 3401 og byggelederens ansvar overfor byggherren i et tilfelle der
                  entreprenøren hadde utbedringsplikt» (avsnitt 42).

            «Den ankende part har videre gjort gjeldende at meglers ansvar må være subsidiært
                  fordi megler ikke har en lovfestet hjemmel for regress mot selger. Det er anført at
                  skadeserstatningsloven § 5-3 nr. 2 ikke får anvendelse, og at det ikke foreligger
                  noen tilsvarende hjemmel i lov eller avtale» (avsnitt 43).

            «Når skyldnere er solidarisk ansvarlige, er retten til regress et naturlig – og nødvendig – supplement, som gjør det mulig å plassere byrden der den bør være ut fra forholdet mellom de
                  ansvarlige og omstendighetene for øvrig, uavhengig av hvem som tilfeldigvis tar ansvaret
                  overfor skadelidte. Dette følger uttrykkelig av skadeserstatningsloven § 5-3 nr. 2,
                  men en tilsvarende regressrett må etter min vurdering også være utgangspunktet ved solidaransvar
                     utenfor erstatningsretten» (avsnitt 45, mine uthevinger).

            «Jeg kan ikke se at det foreligger hensyn som taler for at meglerens ansvar bør være
                  subsidiært i forhold til selgerens. Når en megler har utvist erstatningsbetingende uaktsomhet, kan jeg ikke se at det er avgjørende argumenter mot at han skal hefte prinsipalt solidarisk overfor kjøper» (avsnitt 46, mine uthevinger).

         

      

      
         
            Selv om Meglerdommen gjelder solidaransvar for eiendomsmegler og selger overfor kjøper,
                  har nok førstvoterendes generelle uttalelser betydning utenfor den konkrete sak. For
                  det første viser dommen at det er en nær sammenheng mellom reglene om solidaransvar
                  og reglene om regress, slik at regress er «… et naturlig – og nødvendig – supplement …»
                  (avsnitt 45) til et prinsipalt solidaransvar.[78] Et regressansvar gjør det «… mulig å plassere byrden der den bør være ut fra forholdet
                  mellom de ansvarlige og omstendighetene for øvrig, uavhengig av hvem som ta ansvaret
                  overfor skadelidte» (avsnitt 45). For det andre gir premissene relativt klart inntrykk
                  av at det kan oppstilles en generell regel om solidaransvar, selv om ikke skl. § 5-3
                  nr. 1 første punktum skulle komme direkte til anvendelse. I de tilfeller to solidarskyldnere
                  hefter på grunnlag av erstatning utenfor kontrakt, kommer skl. § 5-3 nr. 1 første
                  punktum direkte til anvendelse, og de ansvarlige hefter solidarisk.[79] Men også i tilfeller der begge hefter på kontraktsrettslig grunnlag, eller i tilfeller
                  der én debitor hefter på kontraktsrettslige grunnlag og en annen på deliktsrettslig
                  grunnlag, gjelder det som utgangspunkt en ulovfestet regel om solidaransvar. For det
                  tredje gir førstvoterende uttrykk for at det er regressrett selv om man er utenfor
                  området for skl. § 5-3 nr. 2.[80] Det er unntakene fra regressretten som må særskilt begrunnes. Disse slutninger kan
                  neppe sies å innebære en dramatisk endring i rettstilstanden.

         

      

      
         
            Askeland er imidlertid kritisk til dommen.[81] Kritikken retter seg særlig mot to punkter ved dommens resultat. For det første mener
                  Askeland at resultatet innebærer en «… ugrunnet flytting av en pengesum fra megler
                  til selger», og at selger på denne måte oppnår ugrunnet berikelse.[82] For det andre frykter Askeland «… at dommens resultat kan lede til en form for spekulasjon
                  fra selgers side», slik at selger vil unnlate å opplyse om mangler til megler.[83] Etter min mening vil meglers adgang til å søke regress hos selger hindre at selger
                  oppnår en ugrunnet berikelse. At selger som en følge av dommen vil unnlate å opplyse
                  megler om mangler ved eiendommen, krysses av eiendomsmeglerens undersøkelsesplikt.
                  Dersom megleren misligholder sin undersøkelsesplikt og på den måten påfører kjøper
                  et økonomisk tap, kan dette neppe møtes med argumenter om subsidiært solidaransvar.

         

      

      
         
            Det som er mer interessant er de hensyn som ligger bak Høyesteretts argumentasjon.
                  Særlig to hensyn ble fremhevet av førstvoterende. For det første fremhevet førstvoterende
                  at «… hensynet til skadelidte [taler] for at han fritt må kunne velge blant flere
                  som hefter for det samme pengekravet» (avsnitt 40).[84] Hensynet til skadelidte er en av hovedbegrunnelsene bak reglene om solidaransvar.
                  Et solidaransvar gir skadelidte større sjanse for å få dekket sitt tap. For det andre
                  fremhevet førstvoterende at «[n]år en megler har utvist erstatningsbetingende uaktsomhet,
                  kan jeg ikke se at det er avgjørende argumenter mot at han skal hefte prinsipalt solidarisk
                  overfor kjøper» (avsnitt 46). Formuleringen gir inntrykk av en henvisning til prevensjons-
                  og reparasjonshensyn. Dersom megleren ikke skulle hefte prinsipalt solidarisk, kunne
                  dette medføre at eiendomsmeglere fikk mindre grunn til å overholde handlenormen for
                  eiendomsmeglere. Videre er det naturlig at eiendomsmegler, når han har handlet erstatningsbetingende
                  uaktsomt, må være erstatningsansvarlig for det økonomiske tap som har oppstått som
                  følge av hans handlinger, særlig når det ikke foreligger «… avgjørende argumenter
                  …» (avsnitt 46) som taler imot at eiendomsmegler hefter prinsipalt solidarisk med
                  selger.

            For investeringsrådgiveres vedkommende, må utgangspunktet være at investeringsrådgiver
                  hefter prinsipalt solidarisk med andre aktører i verdipapirmarkedet som er erstatningsansvarlige
                  på selvstendige grunnlag for samme erstatningskrav. Spørsmålet er om det oppstilles
                  unntak fra dette utgangspunktet fordi det finnes gode argumenter for at investeringsrådgiveren
                  ikke skal hefte prinsipalt solidarisk med andre erstatningsansvarlige aktører.

            Teorien om subsidiært solidaransvar – som foreløpig ikke har fått gjennomslag i Høyesterett
                  – synes å bygge på et rettssystematisk skille mellom ansvar i og utenfor kontrakt.
                  Det kan i denne sammenheng være interessant å se på hva slags ansvar som kan gjøre
                  seg gjeldende mellom aktørene på verdipapirmarkedet og den enkelte investor.

            I førstehåndsmarkedet (f.eks. ved aksjeemisjoner), er det normalt ikke noe kontraktsforhold
                  mellom tilrettelegger og kunden. Et erstatningansvar for tilrettelegger overfor kunden
                  må nok derfor anses som et ansvar utenfor kontrakt.[85] Som påpekt ovenfor er det uklart hvorvidt investeringsrådgiveres erstatningsansvar
                  overfor kunden er et ansvar i eller utenfor kontrakt, mens det er rimelig klart at
                  utsteder er erstatningsansvarlig overfor tegnerne på kontraktsrettslig grunnlag.[86] Når tilrettelegger og investeringsrådgivere begge er erstatningsansvarlige overfor
                  kunden for samme skade, er det neppe grunnlag for subsidiært solidaransvar for investeringsrådgiver.
                  Tilrettelegger er ansvarlig på deliktsrettslig grunnlag, mens investeringsrådgiverens
                  ansvar står i en mellomstilling. Det er da nærliggende å falle ned på et prinsipalt
                  solidarisk ansvar for investeringsrådgiver.

            Ansvarsforholdet mellom investeringsrådgiver og utsteder er mer uklart, da utsteder
                  normalt er erstatningsansvarlig på kontraktsrettslige grunnlag. Men Meglerdommen må
                  nok forstås slik at det heller ikke her kan etableres et subsidiært solidaransvar
                  for investeringsrådgiver. Jeg kan ikke se at det i slike situasjoner finnes sterke
                  argumenter for å fravike kundens valgrett. Til dette kommer at det er betenkelig å
                  bygge rettslige konsekvenser på rettssystematiske skiller, slik som skillet mellom
                  ansvar i og utenfor kontrakt.[87] Hensynet til skadelidtes mulighet til å få dekning for sine krav, står sterkt. Når
                  investeringsrådgiver har handlet erstatningsbetingende uaktsomt, er det naturlig at kunden
                  kan velge å kreve erstatning fra investeringsrådgiver alene uten å måtte kreve erstatning
                  fra andre erstatningsansvarlige aktører først. Investeringsrådgiverens adgang til
                  å søke regress vil uansett medføre at ansvaret fordeles mellom flere ansvarlige skadevoldere
                  ut fra forholdet mellom de ansvarlige og omstendighetene for øvrig.

            Disse eksemplene om ansvarsforholdet mellom investeringsrådgiver og andre aktører
                  i verdipapirmarkedet er ikke uttømmende. Det skal derfor ikke utelukkes at det i helt
                  spesielle tilfeller kan være aktuelt å karakterisere investeringsrådgiverens erstatningsansvar
                  som subsidiært solidarisk. Men da må det foreligge avgjørende argumenter i det konkrete
                  tilfellet som må anses viktigere enn hensynet til skadelidtes mulighet til å få dekning
                  for sitt krav.

         

      

      2.2.2.5 	Kort om vurdering av informasjonsmangler
      

      
         
            For å vurdere om det foreligger en informasjonsmangel, må man sammenlikne de opplysninger
                  som er gitt med de virkelige forhold.[88] Dersom det foreligger et avvik mellom opplysningene og de virkelige forhold, foreligger
                  det en opplysningssvikt.[89] Spørsmålet i dette avsnittet er hvordan man fastlegger hvilke opplysninger som er
                  gitt, hvordan disse skal forstås og hvordan man fastlegger de virkelige forhold.

            Fastleggelsen av hvilke opplysninger som er gitt av investeringsrådgiver, beror på en bevisvurdering.[90] Når opplysningene er gitt skriftlig, og dokumentbevisene fortsatt eksisterer, er
                  det enkelt å komme frem til hvilke opplysninger investeringsrådgiver har gitt kunden.
                  I de tilfeller opplysningene er gitt muntlig, beror det på større bevismessige utfordringer.
                  Man kan likevel ikke resignere. Det må tas stilling til hva som fremstår som mest
                  sannsynlig etter en fri bevisvurdering. Verdipapirforskriften § 10-31 flg. stiller
                  krav om dokumentasjon av kommunikasjon med kunden. Dette tilsier for det første at
                  det er enklere å fastlegge hvilke opplysninger som er gitt til kunden muntlig. For
                  det andre kan investeringsrådgivers manglende oppfyllelse av dokumentasjonsplikten
                  få konsekvenser for bevisbedømmelsen dersom det er usikkerhet omkring hvilken informasjon
                  som er gitt eller hvordan denne informasjonen skal forstås.[91]

            Etter at det er fastlagt hvilke opplysninger som er gitt, må det, gjennom tolkning
                  av de avgitte opplysningene, fastlegges hvordan de skal forstås. Det er her nærliggende å anvende de prinsipper som kan utledes fra avtalerettslige
                  tolkningsregler.[92] Både Perland og Normann fremhever betydningen av objektive tolkningsprinsipper. Begge
                  forfatterne avviser at subjektive tolkningsprinsipper burde få betydning for fastleggelsen
                  av hvordan opplysningene skal forstås, fordi opplysningen skal tolkes i lys av hvordan
                  den oppfattes «av enhver investor ut fra sitt normale meningsinnhold».[93] Dette gir for så vidt mening når det gjelder opplysninger i prospekter, fordi disse
                  leses av en større gruppe mennesker. Når det gjelder informasjon som investeringsrådgiver
                  har gitt til kunden, har dette argumentet mindre gjennomslagskraft. Investeringsrådgivning
                  er en personlig relasjon der opplysninger gis til enkeltkunder. Det er da mindre betenkelig
                  å anvende subjektive tolkningsprinsipper.

            Fastleggelsen av de virkelige forhold kan i noen tilfeller avdekkes ved rene observasjoner.[94] I andre tilfeller er spørsmålet mer sammensatt, og det kreves kanskje nærmere undersøkelser,
                  herunder også beregninger, for å avdekke hva som er de reelle forhold.[95] Det er imidlertid viktig å ta i betraktning at det er de virkelige forhold på tidspunktet
                  da informasjonen ble gitt, som er avgjørende. Senere inntrådte forhold kan således
                  ikke tas i betraktning. Dette gjelder både vurderingen av hvordan avgitt informasjon
                  skal forstås, og fastleggelsen av de virkelige forhold.

            Når innholdet i de avgitte opplysninger er kartlagt, og det er på det rene hva som
                  var de virkelige forhold, er det rimelig greit å vurdere om det foreligger et avvik
                  som representerer en informasjonsmangel.

            Det er grunn til å påpeke at vurderingen av informasjonsmangler må foretas på bakgrunn
                  av det samlede informasjonsmaterialet. Dette innebærer at man ikke kan ta én enkeltopplysning i informasjonsmaterialet
                  ut fra sin sammenheng og konstatere at den utgjør en informasjonsmangel dersom den
                  ikke kan anses som en mangel når man leser informasjonsmaterialet i sin helhet. Tilsvarende
                  kan det være slik at en opplysning som kan fremstå som misvisende eller uklar, kan
                  rettes opp i det øvrige informasjonsmaterialet. I denne sammenheng kan det vises til
                  Høyesteretts uttalelser i Høyesteretts dom inntatt i Rt. 2012 s. 1926. Etter å ha
                  foretatt en konkret vurdering av informasjonsmaterialet i saken konkluderte Høyesterett
                  slik:

         

      

      
         
            «Selv om informasjonsmaterialet – sett i ettertid – med fordel kunne vært tydeligere,
                  er jeg kommet til at det – vurdert under ett – gir tilstrekkelig informasjon til at kundene kunne forstå at notens verdi ble påvirket
                  av utviklingen i et marked, og at det var en risiko for at noten blir terminert ved
                  stort fall i denne verdien» (min utheving).

         

      

      
         
            Av denne uttalelsen fremgår det at informasjonsmaterialet må vurderes under ett, og
                  at det ikke er tilstrekkelig å vurdere enkeltuttalelser i informasjonsmaterialet isolert.

         

      

      2.2.3 	Mangler ved det faktiske informasjonsgrunnlaget
      

      2.2.3.1 Innledning

      
         
            Investeringsrådgivers opplysningsplikt reguleres i vphl. § 10-11 annet ledd. Denne
                  bestemmelsen pålegger investeringsrådgiver blant annet å gi «… kunder … relevante
                  opplysninger i en forståelig form om … finansielle instrumenter …, herunder hensiktsmessig
                  veiledning og advarsel om risiko forbundet med investeringer i de aktuelle instrumenter
                  …» (nr. 2). Opplysningsplikten må sees i sammenheng med formålet med bestemmelsen,
                  nemlig «… at kunden i rimelig grad er i stand til å forstå arten av og risikoen knyttet
                  til … de finansielle instrumentene som tilbys, og således være i stand til å fatte
                  en informert investeringsbeslutning», jf. vphl. § 10-11 annet ledd siste punktum.

         

      

      2.2.3.2 «Relevante» opplysninger

      
         
            Opplysningsplikten i vphl. § 10-11 begrenser seg etter ordlyden til opplysninger som
                  er relevante. Reservasjonen gir føringer om at ikke all informasjon er nødvendig. Forarbeidene
                  gir imidlertid ikke noen veiledning om hvilken informasjon som er relevant i lovens forstand.

            Opplysningsplikten må nok sees i sammenheng med formålet, som er angitt i vphl. § 10-11
                  annet ledd siste punktum, slik at nødvendig informasjon er den informasjon som er
                  tilstrekkelig for «… at kunden i rimelig grad er i stand til å forstå arten av og
                  risikoen knyttet til investeringstjenesten og de finansielle instrumenter som tilbys,
                  og således være i stand til å fatte en informert investeringsbeslutning». Dette støttes
                  av vpf. § 10-13 første ledd annet punktum, som pålegger verdipapirforetak å gi opplysninger
                  om de aktuelle finansielle instrumenter «… når det er relevant i forhold til den aktuelle
                  instrumenttype og kundens profesjonalitet og kunnskapsnivå …». Begrunnelsen for å
                  innta kriteriet relevant i lovteksten, synes å være hensynet til investorbeskyttelse. I dette ligger et krav om at informasjonen skal være egnet til
                  å gi kunden kunnskap om det finansielle instrumentet som investeringsrådgiver gir
                  anbefalinger om. En konsekvens av dette er at investeringsrådgiver ikke skal gi all
                  tilgjengelig informasjon til kunden for å oppfylle sin opplysningsplikt. Investeringsrådgiver
                  må foreta et forsvarlig skjønn når kunden skal gis opplysninger, i henhold til vphl.
                  §§ 10–11 annet og tredje ledd.[96]

            I den skjønnsmessige vurderingen investeringsrådgiveren må foreta står kundens profesjonalitet og kunnskapsnivå sentralt. Desto mer kunnskapsrik og profesjonell den konkrete kunden
                  er, desto større forventninger kan man stille til ham. Ved vurderingen av om investeringsrådgiveren
                  har gitt de opplysninger han plikter etter bestemmelsen, må det derfor legges betydelig
                  vekt på kundens kunnskapsnivå.

            Når det vises til kundens kunnskapsnivå og profesjonalitet, må det kunne legges vekt
                  på flere momenter. Det vil således kunne være relevant om kunden har en særskilt utdannelse
                  som gjør at han har særskilt innsikt i kapitalmarkedene. Men selv om kunden ikke har
                  en utdannelse som gjør at han kan anses som særlig kunnskapsrik og profesjonell, kan
                  også hans investeringserfaring spille inn. Dersom kundens investeringshistorikk viser
                  at han har tidligere erfaring med investeringer, kan man normalt legge til grunn at
                  han har et høyere kunnskapsnivå enn kunder som ikke tidligere har investert. At det
                  ved vurderingen av hvilken informasjon som skal gis må sees hen til kundens investeringserfaring,
                  fremgår også av Høyesteretts dom inntatt i Rt. 2012 s. 1926 (Fokus Bank) i avsnitt
                  51. Denne saken gjaldt spørsmålet om hvilke opplysninger som måtte anses som «nødvendige»
                  etter den tidligere bestemmelsen i § 9-2 i lov om verdipapirhandel av 19. juni 1997
                  nr. 79 (heretter verdipapirhandelloven av 1997), men det er neppe tvil om at kundens
                  investeringserfaring på samme måte er et moment av betydning når man skal fastlegge
                  hvilke opplysninger som er relevante etter vphl. § 10-11 annet ledd.

            Plikten til å gi relevante opplysninger kan også sees i sammenheng med investeringsrådgivers plikt til å foreta
                  en egnethetstest etter vphl. § 10-11 fjerde ledd.[97] Formålet med egnethetstesten er å sette investeringsrådgiver «… i stand til å anbefale
                  … de finansielle instrumenter som egner seg for vedkommende» kunde. Egnethetstesten
                  gir også investeringsrådgiveren et bedre grunnlag for å vurdere hvilken informasjon
                  som er relevant for kunden. Gjennom egnethetstesten får investeringsrådgiveren blant
                  annet kartlagt kundens profesjonalitet og kunnskapsnivå.

            Sammenhengen mellom opplysningsplikten og plikten til å foreta egnethetstest viser
                  at investeringsrådgivning innebærer en personlig anbefaling til hver enkelt kunde,[98] og at investeringsrådgiveren i det enkelte kundeforhold må vurdere hva som er nødvendig
                  informasjon. På denne bakgrunn er det vanskelig å oppstille en liste over hvilken
                  informasjon som i enhver rådgivningssituasjon skal gis til kunden. Fordi opplysningsplikten
                  beror på en konkret individuell vurdering, er det vanskelig å angi en generell norm
                  for hva som skal til for å oppfylle opplysningsplikten. Hvorvidt det foreligger brudd
                  på investeringsrådgiverens opplysningsplikt, beror således på hvilken opplysningsplikt
                  som foreligger i det enkelte tilfelle. Opplysningsplikten kan variere ut fra hva slags
                  kunde det er tale om, og hva slags finansielt instrument investeringsrådgivningen
                  gjelder.

         

      

      2.2.3.3 Opplysninger om risikoforhold

      
         
            Ved vurderingen av hvilke opplysninger investeringsrådgiveren må gi kunden om risikoforholdene
                  ved et finansielt instrument, kan det skilles mellom generelle og spesielle risikoforhold.

            Et eksempel på et risikoforhold som kan illustrere dette er likviditetsrisiko, som både kan være generell og spesiell.[99]

            Generell likviditetsrisiko innebærer at kunden på grunn av en generell, manglende kjøpsinteresse kan få problemer
                  med å få omsatt det finansielle instrumentet han har investert i, når han ønsker å
                  selge seg ut av investeringen. Dette gjelder særlig for unoterte finansielle instrumenter,
                  som ikke handles over et regulert marked. For denne typen finansielle instrumenter
                  kan det ofte, og særlig i nedgangstider, være vanskelig å finne kjøpere på grunn av
                  mangel på etterspørsel i markedet. Spesiell likviditetsrisiko forekommer der det er formelle begrensninger i adgangen til å omsette finansielle
                  instrumenter, for eksempel vedtektsfestede omsetningsbegrensninger.[100]

            Det er gode grunner for å skille mellom disse to formene for likviditetsrisiko. Selv
                  om begge formene utgjør en begrensning i adgangen til annenhåndsomsetning, er det
                  en viktig forskjell mellom dem. En generell likviditetsrisiko gjelder for alle typer
                  finansielle instrumenter. Det kan i nedgangstider være vanskelig å få omsatt sine
                  finansielle instrumenter fordi det er en generell mangel på kjøpsinteresse.[101] Spesiell likviditetsrisiko, på den annen side, avhenger av at det foreligger spesielle
                  omstendigheter vedrørende ett finansielt instrument som gjør omsetningen vanskelig.
                  Etter min mening kan forskjellen få betydning for investeringsrådgiverens opplysningsplikt.

            Alle kunder, uavhengig av profesjonalitet, har behov for informasjon om opplysninger
                  som er egnet til å utgjøre en spesiell likviditetsrisiko. Den spesielle likviditetsrisiko
                  oppstår fordi det foreligger spesielle omstendigheter vedrørende ett finansielt instrument
                  som gjør at omsetningen av det finansielle instrument ikke er fritt. Etter min mening
                  utgjør dette klart et forhold som er relevant etter vphl. § 10-11 annet ledd nr. 2.

            Når det gjelder generell likviditetsrisiko, kan det være grunn til å skille mellom
                  ulike kategorier av kunder. Kunder med større grad av profesjonalitet og erfaring
                  med investering i unoterte aksjer vil formodentlig ha kunnskap om at det kan være
                  vanskelig å omsette unoterte aksjer i annenhåndsmarkedet, særlig i nedgangstider.
                  Kunder med begrenset erfaring og innsikt i verdipapirmarkedet på den annen side, kan
                  neppe forventes å ha slik kunnskap.

            Derfor må investeringsrådgiveren i det enkelte kundeforhold foreta en konkret vurdering
                  av hvorvidt det er relevant å gi opplysninger om den generelle likviditetsrisiko som er forbundet med investeringer
                  i markedet for unoterte aksjer. Det avgjørende må være hvorvidt slike opplysninger
                  er nødvendige for at den enkelte kunde skal «… forstå … risikoen knyttet til … de
                  finansielle instrumentene som tilbys, og således være i stand til å fatte en informert investeringsbeslutning», jf. vphl. § 10-11 annet ledd siste punktum.

            At de opplysninger som skal gis, må tilpasses kundens profesjonalitet og erfaring
                  med investering, fremgår også av dommene inntatt i Rt. 2013 s. 388 (Røeggen) og Rt.
                  2012 s. 1926 (Fokus Bank). I Røeggen-dommen fremgår det blant annet at «[a]vtaler om komplekse finansielle instrumenter som inngås med forbrukere uten særlig
                     forhåndskunnskaper, stiller særlige krav til dem som tilbyr disse produktene» (avsnitt 124).

         

      

      2.2.4 	Feil ved prognoser
      

      2.2.4.1 Innledning

      
         
            Det foreligger ingen plikt for investeringsrådgivere til å opplyse om fremtidig avkastning for de enkelte finansielle instrumenter eller andre typer prognoser
                  om fremtidig utvikling.[102] På den annen side er det ikke oppstilt noe forbud mot å gi slike opplysninger, og
                  det synes å være vanlig i praksis. Dette kommer forutsetningsvis til uttrykk i vpf.
                  § 10-9 femte ledd, som stiller nærmere krav til opplysninger om fremtidig avkastning.

            Spørsmålet i dette kapittelet er når det foreligger mangler ved opplysninger om fremtidig
                  avkastning som kan sies å stride mot handlenormen for investeringsrådgivere, og i
                  hvilken grad slike normbrudd medfører erstatningsansvar for verdipapirforetaket.

            For å vurdere om det er grunnlag for å holde investeringsrådgiveren ansvarlig for
                  skuffede forventninger, må det undersøkes konkret om investeringsrådgiveren har begått
                  feil ved beregningen av fremtidig avkastning, slik at han kan sies å ha brutt handlenormen
                  for investeringsrådgivere. Brudd på handlenormen ved beregning av fremtidig avkastning
                  er ikke tilstrekkelig til å pålegge investeringsrådgiveren et erstatningsansvar. Et
                  eventuelt erstatningsansvar for investeringsrådgiveren betinger at det også foreligger
                  et økonomisk tap som står i årsakssammenheng med normbruddet.

         

      

      2.2.4.2 Nærmere om feil ved prognoser

      
         
            Som det fremgår innledningsvis, har investeringsrådgiveren ingen plikt til å gi opplysninger
                  om fremtidig avkastning til kunden. Men når slike opplysninger først er gitt til kunden,
                  må informasjonen være korrekt, klar og ikke villedende, jf. vphl. § 10-11 tredje ledd.

            Opplysninger om fremtidig avkastning er særskilt regulert i vpf. § 10-9 femte ledd.
                  Det fremgår av denne bestemmelsen at opplysningen ikke må være basert på eller henvise
                  til simulert historisk avkastning (bokstav a). Videre må opplysningen være basert
                  på rimelige forutsetninger understøttet av objektive data (bokstav b), og det må opplyses
                  om virkningen av kostnader (bokstav c). Det skal også gis en klar advarsel om at slike
                  opplysninger ikke kan anvendes som en pålitelig indikator for fremtidig avkastning
                  (bokstav d).

            For å vurdere om det foreligger et brudd på handlenormen, må det kartlegges hva den
                  uriktige opplysningen om fremtidig avkastning skyldes. Bakgrunnen for dette er at
                  handlenormen kan variere ut fra årsaken til feilen ved opplysningen om fremtidig avkastning.
                  Gjennom en analyse av de ulike årsakene til feil ved opplysninger om fremtidig avkastning,
                  kan det skisseres argumentasjonsmønstre for vurderingen av normbrudd. Årsaken er at
                  opplysninger om fremtidig avkastning bygger på en kombinasjon av faktiske forhold
                  uten særlig rom for skjønnsmessige betraktninger og fremtidige forhold som beror på
                  utpregede skjønnsmessige betraktninger. Dette tilsier at det skjer en nyansering av
                  handlenormen ut fra årsaken som ligger til grunn for den uriktige opplysningen om
                  fremtidig avkastning.

            Det kan tenkes ulike kategorier av feil som medfører opplysningssvikt knyttet til
                  opplysninger om fremtidig avkastning. For det første kan feil i det skjønnsmessige datagrunnlaget føre til at opplysningen om fremtidig avkastning blir uriktig (avsnitt 2.2.4.3). For det andre kan valg av modell for beregningen føre til en uriktig angivelse av fremtidig avkastning (avsnitt 2.2.4.4). For det tredje kan feil i det objektive datagrunnlaget eller feil ved anvendelsen av den valgte modellen medføre opplysningssvikt knyttet til fremtidig avkastning (avsnitt 2.2.4.5). I det følgende skal det foretas en vurdering av hvorvidt disse ulike årsakene innebærer
                  at investeringsrådgiveren har begått brudd på handlenormen for investeringsrådgivere.

            Fremstillingen avgrenses mot å behandle brudd på handlenormen som skyldes måten opplysningen
                  om fremtidig avkastning er kommunisert til kunden på, herunder at kunden er informert
                  om at opplysninger om fremtidig avkastning ikke kan anvendes som en pålitelig indikator
                  for fremtidig avkastning, jf. vpf. § 10-9 femte ledd bokstav d. Det legges også til
                  grunn at beregningsgrunnlaget fremgår av informasjonsgrunnlaget som ligger til grunn
                  for kundens investeringsbeslutning.[103]

         

      

      2.2.4.3 	Feil i det skjønnsmessige datagrunnlaget
      

      
         
            Uriktige opplysninger om fremtidig avkastning kan skyldes at det er lagt til grunn
                  for optimistiske tall i det skjønnsmessige datagrunnlaget for beregningen av fremtidig avkastning.[104]

            Med det skjønnsmessige datagrunnlaget siktes det til de faktorer i beregningen av
                  fremtidig avkastning som går ut på vurderinger av det enkelte aksjeselskaps mulighet
                  til å generere avkastning. Typiske faktorer som inngår i beregningen, er det enkelte
                  aksjeselskaps fremtidige inntjeningsevne og mulighet til å betale utbytte.[105] Slike vurderinger av skjønnsmessige faktorer utgjør kjernen i grunnlaget for opplysninger
                  om fremtidig avkastning.

            Spørsmålet er når – og i hvilket omfang – investeringsrådgiveren kan bli erstatningsansvarlig
                  for at det er lagt til grunn for optimistiske tall i det skjønnsmessige datagrunnlaget.
                  Det må her tas i betraktning at slike vurderinger i sin natur er usikre, og at kunden
                  ved å gå inn i kapitalmarkedene påtar seg en bevisst risiko for hvordan investeringen
                  utvikler seg. I Lognvik-saken, inntatt i Rt. 2012 s. 355, bemerket Høyesterett blant
                  annet at «[n]år avkastningen var avhengig av situasjonen i nærmere angitte markeder fire og
                     et halvt år frem i tid, som verken Halvor eller Harald Lognvik kunne påvirke, lå det
                     i dagen at anslaget over forventet avkastning var beheftet med usikkerhet», og at «Halvor og Harald Lognvik selv må bære risikoen for at forventningene deres slo til» (avsnitt 74).

            Det går likevel en grense for hvor langt investeringsrådgiveren kan gå i å legge til
                  grunn optimistiske vurderinger i det skjønnsmessige datagrunnlaget.

            Spørsmålet er når vurderingene kan sies å ligge utenfor rammene for handlenormen,
                  slik at det kan være grunnlag for å la investeringsrådgiveren bære hele eller deler
                  av risikoen for den fremtidige utviklingen. Ved vurderingen av om investeringsrådgiveren
                  har gått utenfor rammene for handlenormen, må det tas i betraktning at ikke enhver
                  feil nødvendigvis medfører at det er handlet erstatningsbetingende uaktsomt.[106]

            Når det gjelder målestokken, må det tas utgangspunkt i hva som er et faglig forsvarlig skjønn.[107] Fastsettelsen av et aksjeselskaps forventede inntjening og forventede utbytteutbetalinger
                  beror i hovedsak på finansøkonomiske betraktninger. I denne sammenheng er det grunn
                  til å påpeke at det neppe finnes én løsning som er forsvarlig, slik at den enkelte
                  fagperson må gis betydelig frihet innenfor rammene av det som kan anses som faglig
                  forsvarlig. Hva som er et faglig forsvarlig skjønn, må sees i lys av formålet bak
                  opplysningsplikten i vphl. §§ 10–11 annet og tredje ledd, samt kravene i vpf. § 10-9
                  femte ledd. Et faglig forsvarlig skjønn er utvist så lenge den faglige vurderingen
                  av det skjønnsmessige datagrunnlaget er basert på «… rimelige forutsetninger …», jf.
                  vpf. § 10-9 femte ledd bokstav b.

            Etter Perlands oppfatning kan det «… tenkes at særlig kvalifiserte feil i vurderingene
                  eller slutningene om fremtiden etter omstendighetene er utstedersidens ansvar», og
                  at det må foreligge «[b]etydelige avvik fra et faglig forsvarlig skjønn og håndverk
                  …» for at det skal være grunnlag for erstatningsansvar.[108] Normann mener «… prognosen må ha avveket i betydelig grad fra de reelle tall for
                  at benyttelsen av prognosen skal kunne betegnes som rettsstridig».[109] Hun mener at «[a]vviket bør være så markert at man ikke bare kan betegne prognosen
                  som overdrevent optimistisk, men nærmest som et bevisst eller ubevisst forsøk på å
                  gi markedet et positivt bilde av selskapets muligheter som savner grunnlag i de faktiske
                  forhold».[110] Begge forfattere er således av den oppfatning at det skal svært mye til for at utstedere
                  eller tilretteleggere av aksjeemisjoner skal bli ansvarlige for opplysninger om fremtidig
                  utvikling som ikke viser seg å slå til. Tilsvarende må det nok gjelde et krav om kvalifiserte
                  feil i det skjønnsmessige datagrunnlaget for at investeringsrådgiveren skal kunne
                  bli erstatningsansvarlig.[111]

            Normann synes å forutsette at det kreves kvalifisert skyldgrad for å statuere ansvar
                  for informasjonsmangler knyttet til prognoser og forventninger om fremtiden.[112] Perland mener det ikke er «… holdepunkter i norsk rett for at bare grov uaktsomhet
                  kan gi grunnlag for erstatningsansvar i disse tilfeller».[113] Når det gjelder investeringsrådgiverens erstatningsansvar, foreligger det ingen rettspraksis
                  som tar stilling til spørsmålet. Etter min mening er det ikke nødvendig å ta stilling
                  til hvorvidt det kreves kvalifisert skyld. At det eventuelt skulle kreves kvalifisert
                  skyld, medfører ikke noe annet enn at det må foreligge et «… markert avvik fra vanlig
                  forsvarlig handlemåte …», og bidrar således ikke til å trekke noen nærmere grense
                  for når det foreligger brudd på handlenormen.[114]

            Avslutningsvis kan det diskuteres om det er grunnlag for å relativisere grensen for
                  normbrudd ut fra hvem som er adressat for opplysningene. Spørsmålet er om kundens
                  profesjonalitet (eller mangel på profesjonalitet) kan få betydning for hvilke avvik
                  fra faglig forsvarlig skjønn som medfører erstatningsansvar for investeringsrådgiveren.
                  Det kan tenkes at en kunde med særdeles lite erfaring med investering i finansielle
                  instrumenter ikke har samme innsikt i karakteren av opplysninger om fremtidig avkastning.
                  Likevel bør det forventes at enhver kunde, uavhengig av profesjonalitet, forstår at
                  en opplysning om fremtidig avkastning ikke kan forstås som en garanti om avkastning.
                  Truyen synes å forutsette dette for kursmål i aksjeanalyser. Han sier at «[o]gså for
                  en amatør er det åpenbart at kursmålet i en analyse er en usikker prognose».[115] Etter min mening er andre virkemidler enn en lempeligere vurdering av handlenormen
                  bedre egnet til å ivareta mindre profesjonelle kunders forståelse av fremtidig avkastning.
                  Blant annet plikter investeringsrådgiveren å gi «… en klar advarsel om at slike prognoser
                  ikke kan anvendes som en pålitelig indikator for fremtidig avkastning», jf. vpf. § 10-9
                  femte ledd bokstav d. Når kunden er gitt en slik advarsel, er det liten grunn til
                  å stille strengere krav til investeringsrådgiverens ansvar for informasjonsmangler
                  knyttet til opplysninger om fremtidig avkastning når kunden er mindre profesjonell.

         

      

      2.2.4.4 	Feil ved valg av modell for beregningen
      

      
         
            Feil i opplysninger om fremtidig avkastning kan også skyldes at det er valgt en modell for beregningen som ikke gir et riktig bilde av den forventede avkastningen i aksjefondet.[116] Spørsmålet er i hvilken grad investeringsrådgiveren kan velge modeller for beregning
                  av fremtidig avkastning uten å komme i konflikt med handlenormen for investeringsrådgivere.

            Det er i finansøkonomisk teori utviklet en rekke metoder for beregning av fremtidig
                  avkastning.[117] De to mest anerkjente er Capital Asset Pricing Model (CAPM) og Arbitrage Pricing
                  Theory (APT). I tillegg finnes det en rekke variasjoner av disse modellene, og en
                  rekke andre (og mindre kjente) modeller for beregning av fremtidig avkastning.[118] Norges Bank Investment Management (NBIM), forvalter for Statens Pensjonsfond – Utland
                  (SPU), har utviklet sin egen modell for beregning av fremtidig avkastning. Denne modellen
                  er en modifisert utgave av APT.

            Valg av modell for beregning av fremtidig avkastning kan være sentralt for den forventede
                  avkastning man kommer til. Til illustrasjon kan det vises til Røeggen-dommen, inntatt
                  i Rt. 2013 s. 388. Dommen gjelder gyldigheten av avtaler mellom en bank og en av bankens
                  kunder om investering i to aksjeindeksobligasjoner[119]. Spørsmålet om forventet avkastning stod sentralt i kundens argumentasjon for Høyesterett.
                  Det er på det rene at det ikke var foretatt beregninger av forventet avkastning før
                  investeringsbeslutningen ble tatt, men da det oppstod tvist mellom partene, hevdet
                  kunden at aksjeindeksobligasjonene allerede ved investeringsbeslutningen hadde negativ
                  forventet avkastning. I ettertid fremla banken og kunden sine beregninger av forventet
                  avkastning på tidspunktet for investeringsbeslutningen. Kundens sakkyndige kom til
                  en forventet avkastning for den ene aksjeindeksobligasjonen på 6,62 prosent, mens
                  bankens sakkyndige kom til en forventet avkastning på 14,18 prosent for den samme
                  aksjeindeksobligasjonen. Bakgrunnen for avviket mellom bankens og kundens beregninger
                  av forventet avkastning skyldtes valg av modell for beregningen. Avgjørelsen illustrerer
                  hvor stor betydning modellvalget kan ha for den forventede avkastning man kommer til.
                  Det skal nevnes at Høyesterett kom til at avtalene ikke kunne settes til side etter
                  avtaleloven § 36 på dette grunnlag, fordi selv om banken hadde opplyst om en lavere
                  forventet avkastning, ville tallene «neppe avholdt Røeggen fra å investere» (se avsnitt 83 i dommen). Høyesterett kom imidlertid til at avtalene måtte settes
                  til side på grunn av mangler i informasjonsgrunnlaget.

            Spørsmålet er hvilket spillerom investeringsrådgiveren har når han skal foreta et
                  valg av modell for beregning av fremtidig avkastning, og om det er en grense for hvilke
                  modeller som kan velges, slik at det foreligger brudd på handlenormen dersom det velges
                  en modell som går utenfor denne grensen.

            Verken verdipapirhandelloven eller verdipapirforskriften regulerer hvilken konkret
                  modell for beregning av fremtidig avkastning som skal anvendes. Verdipapirhandelloven
                  § 10-11 tredje ledd og vpf. § 10-9 femte ledd, gir likevel grunnlag for å etablere
                  noen rammer for hvilke modeller investeringsrådgiveren kan bygge sine beregninger
                  på. Det fremgår av vphl. § 10-11 tredje ledd at «… all informasjon til kunder …» skal
                  være «… korrekt, klar og ikke villedende». Av dette kan det utledes at valg av modeller
                  som gir grunnlag for et uriktig, uklart eller villedende bilde av fremtidig avkastning,
                  vil kunne være i strid med vphl. § 10-11 tredje ledd og således i strid med handlenormen
                  for investeringsrådgivere.

            Hvorvidt en modell for beregning av fremtidig avkastning bidrar til å gi et bilde
                  av opplysninger om fremtidig avkastning som er uriktig, uklart eller villedende, beror
                  på en finansøkonomisk faglig vurdering. Grensene for valg av modell må avgjøres ut
                  fra en vurdering av om modellvalget i det enkelte tilfelle beror på et faglig forsvarlig skjønn.

            Kravet om faglig forsvarlig skjønn kan blant annet utledes fra rettspraksis om andre
                  profesjonsutøveres erstatningsansvar. I denne sammenheng kan det vises til Høyesteretts
                  dom inntatt i Rt. 1994 s. 1430. Avgjørelsen gjelder en advokats erstatningsansvar
                  for rådgivning i forbindelse med et rettsforlik. Førstvoterende, med tilslutning fra
                  de øvrige dommere, fremhever at det er «… vanskelig for en advokat å forutsi sakens
                  utfall ved en eventuell rettsavgjørelse» (s. 1435). Om mulighetene til å holde advokater
                  ansvarlige for rådgivning om rettsforlik, sier førstvoterende:

         

      

      
         
            «At en prosessfullmektig har rådet en part til å inngå et forlik som avviker fra det
                  man senere har vært pådømt, kan i seg selv ikke gi grunnlag for et erstatningsansvar
                  for advokaten. Jeg kan vanskelig se at det i slike tilfeller kan bli tale om erstatningsansvar
                  med mindre advokatens rådgivning ut fra en generell faglig vurdering – hvor det er
                  tatt hensyn til den usikkerhet og det element av skjønn jeg har nevnt – klart må anses som uforsvarlig» (s. 1436, min utheving).

         

      

      
         
            Det er verdt å merke seg at førstvoterende mener det først kan bli tale om et erstatningsansvar
                  dersom en generell faglig vurdering klart må anses som uforsvarlig. Som det fremgår av uttalelsen, er det kvalifiserte uforsvarlighetskravet
                  et uttrykk for at vurderinger av prosessrisiko innebærer et stort element av usikkerhet
                  og skjønn. Det kan diskuteres om dette også bør gjelde for vurderingen av valget av
                  modell for beregning av fremtidig avkastning, slik at et valg av modell først kan
                  anses å være i strid med handlenormen dersom det klart må anses som faglig uforsvarlig. Som det fremgår innledningsvis i dette avsnittet,
                  finnes det en rekke ulike modeller for beregning av fremtidig avkastning. Det er tidvis
                  stor uenighet mellom fagfolk om hvilke modeller som er best egnet til å gi et riktig
                  bilde av forventet avkastning. Til dette kommer at vurderinger av fremtidig avkastning
                  i sin natur er usikre. Her må det allikevel antas at det er et avgrenset antall modeller
                  som kan regnes som faglig forsvarlige. Dette tilsier at spillerommet for valg av modell
                  for beregningen er noe mindre enn for estimater knyttet til det skjønnsmessige datagrunnlaget.

            I tilsvarende retning kan det vises til Rt. 1997 s. 231 (Ditten-dommen), hvor spørsmålet
                  var om en rådgivende ingeniør kunne holdes erstatningsansvarlig for påstått uaktsom
                  prosjektering.[120] Førstvoterende tok utgangspunkt i en vurdering av om prosjekteringen var faglig forsvarlig.
                  Førstvoterende bemerket at det under prosjekteringen var rom for et betydelig faglig
                  skjønn. Spørsmålet var om skjønnet i den konkrete saken lå innenfor forsvarlige rammer.
                  En enstemmig Høyesterett kom til at prosjekteringen lå innenfor det faglige skjønn,
                  og at det ikke var grunnlag for å pålegge den rådgivende ingeniør erstatningsansvar.

            Se også Agder lagmannsretts dom avsagt 20. november 2007, der det var spørsmål om
                  en boligsalgsrapport hadde gitt et misvisende bilde av boligens tilstand.[121] Om vurderingen uttalte lagmannsretten: «I en slik skjønnsmessig bedømmelse må det
                  åpenbart være rom for forskjellig syn på gradering innenfor rammen av et faglig forsvarlig
                  skjønn».

            Videre kan det vises til Frostating lagmannsretts dom avsagt 18. oktober 2010.[122] Et av spørsmålene i saken var om informasjon om standardavvik kunne «… anses som
                  et tjenlig og riktig mål på den reelle risikoen …». Flertallet kom til at det var
                  svakheter ved bruk av standardavvik som mål på den reelle risikoen, men fant ikke
                  grunn til å gå nærmere inn på dette, da «… selve metoden og bruken av standardavvik
                  som begrep, er en innarbeidet praksis ved risikovurderinger ved verdipapirhandel».
                  Selv om spørsmålet gjaldt måling av risiko, har uttalelsen overføringsverdi til løsningen
                  av problemstillingen her. Også vurderinger av risiko beror på skjønnsmessige vurderinger.
                  Dommen viser at et moment i vurderingen av om metoden er faglig forsvarlig, er om
                  den kan anses som innarbeidet praksis ved verdipapirhandel. På samme måte kan valg
                  av en metode for beregning av fremtidig avkastning som i utstrakt grad anvendes i
                  praksis, neppe være i strid med handlenormen for investeringsrådgivere.

            Den rettspraksis som er gjennomgått ovenfor, viser at det avgjørende er om valget
                  av modell ligger innenfor et faglig forsvarlig skjønn. Først dersom det er foretatt et valg som klart må anses som uforsvarlig, kan det bli tale om å konstatere brudd på handlenormen for investeringsrådgivere.
                  Det følger av det som her er sagt at det skal relativt mye til for at investeringsrådgiveren
                  skal bli erstatningsansvarlig for å ha valgt feil metode for beregning av fremtidig
                  avkastning. Utenkelig er det imidlertid ikke at investeringsrådgiveren kan ha valgt
                  en metode som må anses som klart uforsvarlig.

         

      

      2.2.4.5 	Feil i det objektive datagrunnlaget eller ved anvendelsen av valgt modell
      

      
         
            For det tredje kan feil i opplysninger om fremtidig avkastning skyldes at det hefter feil ved det objektive datagrunnlaget som ligger til grunn for beregningen av fremtidig avkastning, eller at det er begått
                  feil i anvendelsen av den modell som er valgt for beregningen.[123] Disse to årsakene til feil ved opplysninger om fremtidig avkastning behandles samlet
                  i avsnittet her.

            Med det objektive datagrunnlaget siktes det til forhold av faktisk eller historisk
                  karakter som i hovedsak ikke beror på skjønnsmessige betraktninger.[124] Hvorvidt mangler i det faktiske informasjonsgrunnlaget innebærer brudd på handlenormen
                  for investeringsrådgivere, var gjenstand for behandling i avsnitt 2.2.3 ovenfor. Spørsmålet i dette avsnittet er når mangler i det objektive datagrunnlaget
                  for beregning av fremtidig avkastning medfører et brudd på handlenormen for investeringsrådgivere.
                  Dette reiser spørsmål om det er grunn til å behandle slike mangler annerledes enn
                  andre mangler i det faktiske informasjonsgrunnlaget.

            Beregning av fremtidig avkastning bygger også på opplysninger om faktiske forhold.
                  Verdipapirforskriften § 10-9 femte ledd bokstav b krever at informasjon om fremtidig
                  avkastning «… skal være basert på rimelige forutsetninger understøttet av objektive
                  data».[125] De objektive data som ligger til grunn for beregningen av fremtidig avkastning kan
                  for eksempel være regnskapsinformasjon. Riktignok vil slik informasjon til en viss
                  grad bero på skjønnsmessige betraktninger, men her er de skjønnsmessige rammene mindre
                  enn for opplysninger om framtidsutsikter.

            Det er neppe grunnlag for å behandle mangler ved de objektive data som ligger til
                  grunn for beregningen av fremtidig avkastning annerledes enn mangler i andre opplysninger
                  om faktiske forhold.[126] Også for objektive data som inngår i beregningen av fremtidig avkastning kommer vphl.
                  § 10-11 tredje ledd til anvendelse, slik at opplysningen må være «… korrekt, klar
                  og ikke villedende».[127] I den grad det foreligger et avvik mellom de objektive data som er lagt til grunn,
                  og de reelle forhold, er det neppe tvil om at det foreligger et brudd på handlenormen
                  for investeringsrådgivere.[128]

            Feil i opplysninger om fremtidig avkastning kan også skyldes at den valgte modellen
                  for beregning av fremtidig avkastning er anvendt på feil måte.

            Anvendelsen av de enkelte modeller for beregning av fremtidig avkastning kan være
                  komplisert. Det kan tenkes tilfeller der det begås feil i anvendelsen av modellen.
                  Dette kan for eksempel være regnefeil, manglende inkludering av enkelte parametere
                  eller misforståelser knyttet til fremgangsmåten for den enkelte modell.

            Etter min mening er det neppe grunn til å behandle feil ved anvendelsen av modeller
                  for beregning av fremtidig avkastning annerledes enn feil i det objektive datagrunnlaget.
                  Så lenge slike feil ikke skyldes skjønnsmessige vurderinger, vil det være relativt
                  enkelt å avgjøre hvorvidt det objektivt sett foreligger et avvik fra det som kan anses
                  forsvarlig. Når det først foreligger feil i beregningen, typisk regnefeil, er det
                  rimelig klart at dette medfører et brudd på handlenormen for investeringsrådgivere.

         

      

      2.2.4.6 Sammenfatning

      
         
            Den ovenstående gjennomgangen av ulike årsaker til feil ved prognoser viser at vurderingen
                  av om det foreligger brudd på handlenormen, varierer i stor grad. Det er betydelig
                  større slingringsmonn for feil som skyldes skjønnsmessige vurderinger enn for feil
                  som skyldes mangler i det objektive datagrunnlaget, eller feil ved anvendelsen av
                  modellen for beregningen.

            Selv om det kan konstateres at det foreligger brudd på handlenormen, medfører ikke
                  dette nødvendigvis erstatningsansvar for investeringsrådgiveren. Det må i tillegg
                  foreligge et økonomisk tap som står i årsakssammenheng med investeringsrådgiverens
                  erstatningsbetingende handlinger.

         

      

      2.3 	Særlig om feil ved egnethetsvurderingen
      

      2.3.1 Innledning

      
         
            Verdipapirhandelloven § 10-11 fjerde ledd første punktum pålegger verdipapirforetak
                  som yter investeringsrådgivning å «… innhente nødvendige opplysninger om kundens kunnskap
                  om og erfaring fra det aktuelle investeringsområde, samt kundens finansielle stilling
                  og investeringsmål». Det fremgår av annet punktum at «[u]ndersøkelsene skal sette
                  foretaket i stand til å anbefale … de finansielle instrumenter som egner seg for vedkommende».
                  Spørsmålet er når – og på hvilken måte – investeringsrådgiveren kan bli erstatningsansvarlig
                  overfor sine kunder for brudd på denne plikten.

            Egnethetstesten pålegger investeringsrådgiveren to plikter. Den ene plikten går ut
                  på innhenting av opplysninger om kunden. Den andre plikten går ut på å tilpasse anbefalingen av finansielle instrumenter til de innhentede opplysningene.[129]

         

      

      2.3.2 Plikten til å innhente opplysninger om kunden

      
         
            Hvilke opplysninger som skal innhentes er nærmere presisert i vpf. § 10-16 annet og
                  tredje ledd. Av disse bestemmelsene fremgår det at investeringsrådgiveren for det
                  første skal innhente opplysninger om kundens finansielle stilling, herunder informasjon om inntektsforhold, aktiva (herunder likvide aktiva), investeringer,
                  fast eiendom og kundens normale finansielle forpliktelser. For det andre skal investeringsrådgiveren
                  innhente opplysninger om kundens investeringsmål, herunder informasjon om investeringshorisont, risikovillighet, risikoprofil og målsetting
                  med investeringen.

            Dersom investeringsrådgiveren ved innhenting av opplysninger om kunden ikke får de opplysninger som kreves, skal foretaket ikke
                  gi kunden investeringsrådgivning, jf. vpf. § 10-16 fjerde ledd.

            For det tilfelle at investeringsrådgiveren yter råd om investeringstjenester eller
                  finansielle instrumenter til en kunde uten å ha innhentet de nødvendige opplysninger,
                  kan det tenkes at investeringsrådgiveren blir erstatningsansvarlig. Det foreligger
                  da et brudd på handlenormen for investeringsrådgivere ved at investeringsrådgiveren
                  ikke har etterlevet de offentligrettslige kravene som stilles etter verdipapirhandelloven,
                  og som det forventes at investeringsrådgiveren følger. Men dette er ikke i seg selv
                  tilstrekkelig til at investeringsrådgiveren blir erstatningsansvarlig. Det må i tillegg
                  foreligge et økonomisk tap i erstatningsrettslig forstand, samt årsakssammenheng mellom
                  investeringsrådgiverens manglende innhenting av informasjon og det økonomiske tap
                  som har oppstått.[130]

         

      

      2.3.3 Plikten til å tilpasse anbefalingen av finansielle instrumenter til de innhentede
         opplysninger
      

      2.3.3.1 	Vurdering av kundens kunnskap og erfaring
      

      
         
            Formålet med å tilpasse investeringsrådgivningen til kundens kunnskap og erfaring,
                  er å sikre at kunden forstår risikoen knyttet til den enkelte investering, jf. vpf. § 10-16 første ledd bokstav c.[131] Det er imidlertid vanskelig å være sikker på om kunden faktisk forstår risikoen knyttet til den enkelte investering. Spørsmålet er om investeringsrådgiveren
                  kan bygge på mer generelle betraktninger om hva en kunde med tilsvarende erfaring
                  og kunnskap normalt forstår.

            Dette synes å være forutsatt av lovgiver, som uttaler at «[k]unden (investor) er i
                  slike rådgivnings- og forvaltningstilfeller avhengig av å kunne stole på at verdipapirforetaket
                  tilpasser sine tjenester til det nivå – erfarings- og kunnskapsmessig – som kundens
                  forhold tilsier».[132] At verdipapirforetaket tilpasser sine tjenester til det nivå kundens forhold tilsier, gir føringer om adgangen til å legge vekt på mer generelle oppfatninger om hva en
                  kunde med tilsvarende kunnskap og erfaring normalt har mulighet til å forstå. Dette
                  innebærer allikevel ikke at investeringsrådgiveren kan foreta en klassifisering av
                  kundegrupper som grunnlag for vurderingen av egnethet ut fra kunnskap og erfaring.
                  Investeringsrådgiveren må foreta en individuell og konkret vurdering av den enkelte kundes mulighet til å forstå risikoen ved den anbefalte investering,
                  ut fra kundens konkrete kunnskap og erfaring.

            Selv om det må være adgang til å legge vekt på mer generelle betraktninger, er jeg
                  uenig med Kredittilsynet (nå Finanstilsynet) når de uttaler at «… en ikkeprofesjonell
                  kunde normalt ikke vil ha nødvendig erfaring og kunnskap til å forstå risikoen ved
                  sammensatte produkter».[133] Til tross for at uttalelsen etter sin ordlyd er kvalifisert (jf. «normalt»), er det
                  neppe tvil om at uttalelsen er ment som – og blir oppfattet som – en retningslinje
                  for verdipapirforetakenes vurdering av egnethet.[134] Jeg er enig med Tyrhaug og Mydske, som peker på at det ikke er «… mulig å ‘skjønne’ om utfallet av en slik vurdering
                  på forhånd, slik Kredittilsynets uttalelse i realiteten søker å gjøre på vegne av
                  foretakene».[135] Dette er i strid med formålet med egnethetstesten i vphl. § 10-11 fjerde ledd. Forarbeidene
                  til bestemmelsen fremhever at «[v]erdipapirforetaket skal gjøre en selvstendig vurdering
                  av kunden, ut fra de opplysningene som innhentes …», og at «[d]et er store forskjeller
                  mellom de enkelte kunder …».[136] Videre fremhever forarbeidene at investeringstjenesten rådgivning «… nettopp [er]
                  kjennetegnet av at de må tilpasses de personlige forhold ved den enkelte investor».[137]

            For øvrig er det flere forhold som taler imot en slik «forhåndssensur» av en gruppe
                  finansielle instrumenter.

            For det første er gruppen av sammensatte produkter forskjelligartet. De sammensatte
                  produktene bygger på forskjellige aktiva (og forskjellige sammensetninger av disse),
                  de har ulike kostnader, de har ulike metoder for beregning av avkastning, og ikke
                  minst har ikke alle produktene samme nivå av garanti for nominelt investert beløp.
                  Produktene har ikke like egenskaper selv om de har en lik struktur.

            For det andre er ikke verdipapirforskriftens inndeling av kundegrupper (ikke-profesjonelle kunder, profesjonelle kunder og kvalifiserte motparter)[138] et rimelig utgangspunkt for vurderingen av egnethet. Ikke-profesjonelle kunder kan
                  være alt fra en pensjonist som knapt vet hva en aksje er, til et investeringsselskap
                  som har betydelig erfaring med investeringer i kompliserte finansielle instrumenter.
                  Fysiske personer anses ikke som profesjonelle investorer, med mindre de har som hovedvirksomhet
                  å investere i finansielle instrumenter, jf. vpf. § 10-2 første ledd bokstav c. Juridiske
                  personer anses som ikke-profesjonelle investorer, med mindre de oppfyller relativt
                  høye krav til regnskapsmessig balanse, årlig netto omsetning og krav til egenkapital,
                  se vpf. § 10-2 første ledd bokstav b. Å underlegge samtlige ikke-profesjonelle kunder
                  samme vurdering i en rådgivningssituasjon vil etter min mening være i strid med kravet
                  til egnethetstest i vphl. § 10-11 fjerde ledd. Rådgivningen skal jo nettopp tilpasses
                  den enkelte kundes erfaring og kunnskap med finansielle instrumenter. Det er videre
                  på det rene at verdipapirforskriftens definisjon av ikke-profesjonelle kunder ikke
                  samsvarer med forbrukerbegrepet i norsk forbrukervernlovgivning, sml. f.eks. fkjl.
                  § 1.

            For det tredje er den enkelte kundes øvrige forutsetninger og behov ulike. Det er
                  ikke nødvendigvis slik at en kunde med høy gjeld og lite likvide midler skal behandles
                  på samme måte som en kunde uten gjeld og med betydelige likvide midler.

            Disse forhold viser at egnetheten for den enkelte kunde beror på en konkret, helhetlig
                  vurdering. Rådgivningen må tilpasses den enkelte kundes kunnskap om, og erfaring fra,
                  investeringer i finansielle instrumenter, kundens finansielle situasjon og kundens
                  investeringsmål. Det kan til støtte for dette vises til Borgarting lagmannsretts kjennelse,
                  inntatt i RG 2009 s. 1512, som ble nektet fremmet til behandling i Høyesterett.[139] Spørsmålet i saken var om en gruppe investorer, som hadde investert i et sammensatt
                  spareprodukt, kunne gå til gruppesøksmål mot tilrettelegger og selgere av spareproduktet
                  med krav om at investeringsavtalene var ugyldige etter avtaleloven §§ 33 og 36. Lagmannsretten
                  kom til at gruppesøksmålet måtte avvises fordi det vanskelig kan «… ses bort fra at
                  individuelle forhold vil få atskillig betydning ut fra de rettslige grunnlagene som
                  er påberopt». Videre fant lagmannsretten at det ville være «… mest hensiktsmessig
                  å få belyst de faktiske omstendighetene i en eller flere enkeltsaker først …».

            Selv om det rettslige grunnlaget i saken var avtl. §§ 33 og 36, mener jeg at avgjørelsen
                  belyser problemstillingen her. Uavhengig av om kunden påberoper seg avtalerettslige
                  ugyldighetsregler eller erstatningsrettslige regler som grunnlag for sine krav, kommer
                  man ikke utenom at individuelle forhold ved den enkelte investering må trekkes inn
                  i vurderingen. Dette må særlig gjelde i de tilfeller en kunde går til søksmål mot
                  en investeringsrådgiver som kun har ytet investeringsrådgivning. Uavhengig av rettslig
                  grunnlag og hvem kravet rettes mot, må det foretas en konkret vurdering av kundens
                  kunnskap og erfaring, kundens finansielle situasjon og kundens investeringsmål.[140] Konsekvensen er at man ikke kan oppstille en generell «forhåndssensur» knyttet til
                  anbefalinger av sammensatte produkter til ikke-profesjonelle kunder ut fra produktets
                  egnethet.[141] Jeg er derfor ikke enig med Hymer når han sier at salg av sammensatte produkter kan
                  hevdes å være i strid med verdipapirforetakets plikt til å utøve sin virksomhet i
                  tråd med god forretningsskikk.[142] Det er ikke grunnlag for å hevde at investeringsrådgiverens anbefaling av et sammensatt
                  produkt i seg selv er i strid med handlenormen for investeringsrådgivere.

            Dette støttes også av førstvoterendes uttalelser i Røeggen-dommen, inntatt i Rt. 2013
                  s. 388. Selv om saken gjaldt kravene etter verdipapirhandelloven av 1997, og spørsmålet
                  om produktenes konkrete egnethet for Røeggen ikke stod sentralt for Høyesterett, kom
                  førstvoterende med uttalelser om at avtalenes innhold ikke i seg selv kunne medføre tilsidesettelse av avtalene. Når det gjelder avtalenes
                  innhold, konkluderte førstvoterende slik på vegne av et enstemmig Høyesterett:

         

      

      
         
            «Jeg peker videre på at denne typen produkter fremdeles – etter all den oppmerksomhet som har vært om disse
                     sakene – lovlig kan tilbys, gitt at informasjonen er god nok, jf. informasjonspliktforskriften. Sammensatte eller strukturerte produkter har dessuten
                  vært på markedet i lang tid, og har vært hyppig omtalt i media og er godt kjent av
                  tilsynsmyndighetene. Det gjelder også lånefinansiering av produktene. Ut fra en samlet
                  vurdering av avtalene mellom Røeggen og banken, og på tross av de innvendinger som
                  jeg har pekt på vedrørende balansen i avtaleforholdet, har jeg kommet til at det ikke er grunnlag for tilsidesettelse av avtalene etter avtaleloven § 36 alene
                     ut fra deres innhold. En annen sak er at balansen i avtaleforholdet får betydning for den informasjon
                  som banken måtte gi om produktene» (avsnitt 123, min utheving).

         

      

      
         
            Førstvoterendes uttalelse gir grunnlag for å si at sammensatte produkter ikke kan
                  tilsidesettes alene ut fra deres innhold. At manglende informasjon fra tilbydersiden
                  kan medføre ansvar, er ikke særlig oppsiktsvekkende, og det vises således til redegjørelsen
                  for informasjonsmangler ovenfor i avsnitt 2.2. Vurderingen av hvorvidt et sammensatt produkt er egnet for kunden, beror på en konkret
                  vurdering i den enkelte sak.

            Denne innvendingen gjelder Finanstilsynets vurdering av egnetheten av sammensatte
                  spareprodukter spesielt. Imidlertid må dette gjelde enhver gruppe med finansielle
                  instrumenter, slik at det ikke er mulig å forhåndsvurdere en gruppe finansielle instrumenter
                  på generelt grunnlag uten å foreta en konkret vurdering av hvorvidt en investering
                  er egnet for kunden. Dersom myndighetene er av den oppfatning at en gruppe finansielle
                  instrumenter ikke burde formidles til en gruppe kunder, eller ikke formidles overhodet,
                  er alternativet å innføre forbud mot omsetning av slike finansielle instrumenter.

         

      

      2.3.3.2 Vurdering av kundens investeringshorisont

      
         
            Det fremgår uttrykkelig av vpf. § 10-16 tredje ledd at verdipapirforetaket ved investeringsrådgivning
                  skal innhente opplysninger om kundens investeringshorisont. Investeringsrådgiveren
                  må ta høyde for kundens opplysninger i sin rådgivning, slik at kunden blir anbefalt
                  en investering som er i tråd med kundens opplysning. Dersom investeringsrådgiveren
                  ikke tar høyde for kundens investeringshorisont ved sin rådgivning, medfører dette
                  et brudd på kravet til god forretningsskikk i vphl. § 10-11.

            Dette reiser blant annet spørsmål om hvor langt investeringsrådgiverens plikt til
                  å foreta egnethetstesten strekker seg når kunden selv har informasjonsgrunnlag for
                  å vurdere egnetheten. Om dette uttaler Tyrhaug og Mydske:

         

      

      
         
            «Egnethetstesten understreker det ansvar verdipapirforetak har for å foreta en materiell
                  vurdering av kundens situasjon, og for å gi råd som er tilpasset denne situasjonen.
                  Det er altså ikke nok å gi kunden informasjon som kunden i større eller mindre grad
                  kan forstå – foretaket skal selv innestå for at det aktuelle investeringsråd … er
                  egnet for kunden».[143]

         

      

      
         
            Det kan synes som om Tyrhaug og Mydske mener at dette gjelder uavhengig av kundens
                  kunnskap og erfaring knyttet til investeringer i finansielle instrumenter. Jeg er
                  uenig i et slikt standpunkt. Etter min mening må det trekkes en grense for når kunden
                  selv må kunne anses å være i stand til å vurdere hvorvidt investeringen er i tråd
                  med sin uttrykte investeringshorisont. Som påpekt ovenfor består gruppen av ikke-profesjonelle
                  kunder av alt fra kunder uten erfaring med finansielle instrumenter til relativt profesjonelle
                  og erfarne investorer.[144] Det er ikke gitt at disse kundene skal behandles likt når det gjelder spørsmålet
                  om kunden selv er i stand til å vurdere hvorvidt investeringen er i tråd med egen
                  investeringshorisont. Hensynet bak plikten til å foreta egenhetstest underbygger dette.
                  Det er i hovedsak hensynet til investorbeskyttelse som ligger bak kravet om å foreta
                  egnethetstest.[145] Tyngden av hensynet til investorbeskyttelse varierer imidlertid med kundens kunnskap
                  og erfaring. Når kunden selv har forutsetninger for å vurdere hvorvidt investeringen
                  er egnet for ham, stilles det mindre strenge krav til investeringsrådgiverens selvstendige
                  plikt til å vurdere egnetheten.

         

      

      2.3.3.3 Vurdering av kundens risikoangivelse

      
         
            Det fremgår uttrykkelig av vpf. § 10-16 tredje ledd at verdipapirforetaket ved investeringsrådgivning
                  skal innhente opplysninger om kundens risikovillighet. Investeringsrådgiveren må ta
                  høyde for kundens opplysninger i sin rådgivning, slik at kunden blir anbefalt en investering
                  som er i tråd med kundens risikovillighet. Dersom investeringsrådgiveren ikke tar
                  høyde for kundens risikovillighet ved sin rådgivning, medfører dette et brudd på kravet
                  til god forretningsskikk i vphl. § 10-11.

            Vurderingen går primært ut på om det er avvik mellom den risiko kunden gir uttrykk
                  for til investeringsrådgiveren, og den risikoen for tap som kunden blir eksponert
                  for ved den anbefalte investeringen. For det første må det kartlegges hvilken risikoangivelse
                  kunden har gitt uttrykk for. For det andre må det kartlegges hvilken risiko investeringen
                  innebærer.

            Kartleggingen av kundens risikoangivelse beror i hovedsak på en bevisvurdering. Allikevel
                  er det flere forhold som kan få betydning i bevisvurderingen. Et spørsmål er om kundens
                  forventning om avkastning kan få betydning for vurderingen av kundens risikoangivelse. Det er neppe tvil om
                  at det er et samspill mellom avkastning og risiko. Høy fremtidig avkastning er normalt
                  forbundet med høy risiko, og lav fremtidig avkastning er forbundet med lav risiko.[146] Spørsmålet blir særlig satt på spissen der en kunde gir uttrykk for lav risikovillighet,
                  men høy fremtidig avkastning. Kundens angivelse av fremtidig avkastning gir også føringer
                  om hvilken kontekst risikoen skal vurderes i. Risiko er et vagt begrep, og man er avhengig av å knytte
                  risikoen til en sammenliknbar målestokk. Når kunden angir risiko i forhold til andre
                  investeringsformer, er det lettere for investeringsrådgiveren å kartlegge hva slags
                  risiko kunden er villig til å påta seg.

            Risikoopplysninger kan sammenliknes med prognoser og opplysninger om framtidsutsikter,
                  fordi opplysninger om risiko også er preget av usikkerhet. Ifølge Perland skiller
                  imidlertid vurderingen av risiko seg fra vurderinger av prognoser og framtidsutsikter,
                  fordi vurderinger av risiko gjelder potensielle fremtidige negative forhold.[147] Selv om risikoopplysninger er preget av usikkerhet, er det mulig å vurdere hvilken
                  risiko som er knyttet til investeringen. Dette beror på en bevisvurdering som i stor
                  grad er preget av faglige vurderinger. Disse faglige vurderingene forutsetter sakkyndige
                  som har kompetanse til å foreta risikovurderinger.[148] Et sentralt poeng er at vurderingen av risikoen ved investeringen må knytte seg til
                  risikoen ved tidspunktet for investeringsrådgivningen, og at man ser bort fra den
                  utvikling som faktisk fant sted, slik at vurderingen ikke bærer preg av etterpåklokskap.[149]

         

      

      2.3.3.4 Sammenfatning

      
         
            På samme måte som for informasjonsmanglene, går vurderingen av investeringsrådgiverens
                  erstatningsansvar for mangler ved egnethetsvurderingen ut på en undersøkelse av om
                  investeringsrådgiveren har overtrådt kravene til egnethetsvurderingen som er fastsatt
                  i vphl. § 10-11 fjerde ledd, og de mer konkrete kravene i verdipapirforskriften. Det
                  foreligger foreløpig ingen eksempler i rettspraksis på at investeringsrådgiveren har
                  blitt erstatningsansvarlig overfor en kunde for brudd på kravet til å foreta en egnethetstest.
                  Dette skyldes nok at de konkrete kravene til å vurdere kundens egnethet etter vphl.
                  § 10-11 er dels mer detaljerte og dels strengere enn etter kravet til god forretningsskikk
                  i verdipapirhandelloven av 1997 § 9-2.

            Selv om investeringsrådgiveren har overtrådt kravene til egnethetstest etter vphl.
                  § 10-11 fjerde ledd, innebærer ikke dette at kunden nødvendigvis har krav på erstatning
                  fra investeringsrådgiveren eller dennes arbeidsgiver. Det må i tillegg foreligge et
                  økonomisk tap i erstatningsrettslig forstand som står i årsakssammenheng med investeringsrådgiverens
                  manglende etterlevelse av kravene til å foreta en egnethetstest.

         

      

   OEBPS/resources/gfx/img_logo_gnfjur.jpg
A

GYLDENDAL

“ILIRIDISK





OEBPS/resources/gfx/img_cover.jpg
INVESTERINGSRADGIVERS
ERSTATNINGSANSVAR








OEBPS/resources/css/epub.xpgt
 
    
       
          
      
       
          
             
         
      
   





